10 Peperiksaan Paling Sukar Di Dunia

Keputusan SPM 2018 baru sahaja diumumkan pada hari ini dan seperti biasa ada pelajar bergembira dengan keputusan yang diterima manakala yang lainnya menangis kecewa.

Jika ditanyakan kepada orang dewasa, SPM bukanlah penentu masa depan kerana banyak lagi peluang yang boleh direbut selepas itu. Jika dibandingkan dengan STPM, ramai yang mengatakan bahawa peperiksaan SPM adalah jauh lebih mudah.

Namun, terdapat beberapa peperiksaan di dunia yang mana bukan calang-calang calon boleh melepasinya. iluminasi.com kongsikan 10 peperiksaan paling sukar di dunia.

CCIE adalah lebih kepada satu pensijilan, dan bukannya peperiksaan masuk untuk institusi pendidikan. Akan tetapi, ia adalah salah satu peperiksaan yang paling sukar di dunia.

Cisco menjalankan ujian ini untuk merekrut jurutera rangkaian. Peperiksaan ini menilai keupayaan calon untuk merancang, mengendali dan menyelesaikan masalah infrastruktur rangkaian menggunakan peralatan Cisco yang berbeza.

Peperiksaan dibahagikan kepada 6 bahagian dalam 2 fasa. Fasa praktikal berlangsung selama lapan jam. Cisco mendakwa kurang daripada 1% jurutera rangkaian di seluruh dunia berjaya menerima pensijilan ini.

Peperiksaan ini mempunyai 4 peringkat yang dijalankan oleh Suruhanjaya Perkhidmatan Awam Kesatuan (UPSC) di India.

UPSC merekrut Perkhidmatan Kejuruteraan India untuk menjaga perkhidmatan pengurusan dan teknikal kerajaan India.

Peperiksaan ini terdiri daripada 6 ujian. Setiap tahun, beratus-ratus ribu jurutera muncul untuk peperiksaan ini kerana pekerjaan yang ditawarkan agak lumayan.

Persatuan Mensa adalah komuniti IQ tinggi yang tertua di dunia. Setiap negara mempunyai Persatuan Mensa sendiri.

Tiada had umur untuk mengambil ujian ini. Ujian IQ Mensa adalah ujian IQ yang tersangat sukar.

Anda boleh mencuba nasib anda untuk menjadi ahli Persatuan Mensa, tetapi anda perlu mendapatkan sekurang-kurangnya 98% daripada markah keseluruhan.

CFA adalah pensijilan profesional yang dianugerahkan oleh Institut CFA. Menurut Wall Street Journal, ia adalah salah satu peperiksaan paling sukar di dunia.

Kurang daripada 20% pemohon yang berjaya melepasinya, yang mana kebanyakannya selepas percubaan berulang.

Secara purata, calon membuat 4 percubaan untuk melepasi peperiksaan. Sebaik sahaja calon melengkapkan program ini, mereka akan menjadi "CFA Charterholder."

Jika anda beranggapan bahawa peperiksaan CFA adalah sukar, anda masih belum tahu tentang peperiksaan Chartered Account di India ini.

CA adalah peperiksaan 3 peringkat yang dijalankan oleh Institut Akauntan Bertauliah India (ICAI).

Calon berhempas pulas, mengerah keringat dan air mata untuk beberapa tahun cuba melepasi 3 tahap yang sangat sukar ini.

Kebanyakan mereka berputus asa selepas percubaan berulang. Hanya kira-kira 10% calon sahaja yang berjaya lulus peperiksaan.

Bahagian yang paling tidak masuk akal mengenai peperiksaan ini bukanlah kerana kesukarannya, tetapi hakikat bahawa Universiti Oxford hanya memilih dua orang untuk Fellowship daripada semua calon.

Sehingga beberapa tahun yang lalu, Universiti Oxford memerlukan calon-calon untuk menulis esei berdasarkan satu  topik tunggal.

Calon perlukan pengetahuan mengenai fakta dan minda yang kreatif untuk lulus peperiksaan ini.

Institut Teknologi India (IIT) telah mencipta beberapa eksekutif di Silicon Valley yang terkemuka termasuklah CEO Google, Sundar Pichai.

Tetapi untuk masuk ke IIT, anda perlu menduduki antara salah satu peperiksaan yang paling sukar di Bumi. IIT-JEE menjadi satu mimpi ngeri bagi mereka yang ingin menjadi jurutera di India.

Institusi lain seperti NIT, CFTI dan IIIT menerima pelajar berdasarkan peperiksaan yang sama. Lebih daripada setengah juta pelajar mengambil peperiksaan ini setiap tahun, tetapi hanya beberapa ribu orang sahaja yang diterima masuk ke IIT.

Gaokao boleh dikatakan peperiksaan paling sukar di China. Pelajar mengambil ujian ini pada tahun terakhir sekolah menengah dan berharap dapat diterima masuk ke salah satu kolej terbaik di negara ini.

Peperiksaan ini dijalankan selama 9 jam selama dua hari. Ia wajib bagi pelajar yang mahu melanjutkan pengajian ke peringkat lebih tinggi.

Oleh sebab ini, hampir 10 juta calon mengambil peperiksaan ini setiap tahun.

Dan daripada jumlah yang ramai ini, hanya kira-kira 0.2% calon sahaja yang berjaya mendapatkan markah untuk masuk ke kolej ternama.

Gaokao telah menjadi penyebab utama kegelisahan di kalangan remaja di China sehinggakan banyak dokumentari telah dihasilkan tentang peperiksaan ini.

Suruhanjaya Perkhidmatan Awam Kesatuan (UPSC) menjalankan peperiksaan ini setiap tahun untuk merekrut untuk pelbagai jawatan dalam kerajaan.

Peperiksaan ini dijalankan dalam 3 tahap yang berlangsung selama beberapa bulan, dengan tahap terakhir adalah temuduga peribadi.

Ia adalah salah satu peperiksaan yang paling sukar di dunia. Malah, mereka yang lulus peperiksaan IIT-JEE juga gagal untuk lulus peperiksaan UPSC ini.

Ini adalah peperiksaan untuk pakar pembuat wain. Court of Master Sommeliers telah ditubuhkan pada tahun 1977 dan mengendalikan peperiksaan ini.

Anda boleh mengambil peperiksaan Diploma Master Sommelier hanya jika anda lulus Sijil Sommelier Lanjutan.

Calon bukan sahaja perlu lulus peperiksaan teori lisan, tetapi juga akan berhadapan dengan ujian rasa 6 jenis anggur dalam keadaan mata tertutup dan perkhidmatan restoran praktikal.

Kebanyakan calon berputus asa selepas 5 hingga 6 percubaan. Selama 40 tahun yang lalu, hanya 229 orang sahaja yang telah berjaya melepasi peperiksaan ini.


Kaum Orang Asli Senoi aka Sakai Dikatakan Mampu Mengawal Mimpi Ketika Tidur

Terdapat banyak kajian ilmiah yang diterbitkan oleh ahli antropologi (pengkaji mengenai bidang kemanusiaan) dipertikai atau diragui kesahihannya kerana kekurangan bukti kukuh walaupun ramai orang yang berharap kajian mereka itu adalah benar dan logik.

Ini kerana, ramai ahli antropologi tertentu mahu mengkaji mengenai perkara mistik tentang sesuatu masyarakat sehingga mereka menulis sesuatu yang dianggap tidak masuk akal oleh banyak pihak akedamik lain terutamanya di Barat.

Ada antara hasil penyelidikan dan karya ilmiah mereka sangat menarik tetapi tidak dapat dibuktikan dengan pasti. Hanya pembaca yang menolak fakta saintifik sahaja memilih untuk percaya tentang kewujudan perkara mistik tanpa bukti.

Salah satu daripada karya yang sering diperkatakan ialah buku bertajuk Pygmies and Dream Giants yang ditulis oleh ahli antropoligi Amerika Syarikat, Kilton Stewart. Buku itu mengenai hasil kajian yang dilakukannya di Malaysia tentang 'budaya mimpi' kaum Orang Asli Senoi atau lebih dikenali sebagai kaum Sakai di kalangan penduduk tempatan.

Dalam tulisan tesis kedoktorannya pada tahun 1948, Stewart membentangkan hujah tentang keupayaan kaum Senoi atau Sakai ini dalam mengawal mimpi dan bagaimana mereka mendidik anak-anak mereka untuk menguasai kebolehan yang sama.

Kaum Senoi adalah kaum orang asli yang tinggal di Semenanjung Malaysia dan terdiri daripada enam kumpulan yang berbeza iaitu Semai, Temiar, Mah Meri, Jah Hut, Semaq Beri dan Cheq Wong. Populasi mereka dianggarkan sebanyak 60,000 orang. Kaum ini adalah salah satu daripada tiga kaum orang asli utama di Malaysia.

Antara penempatan kaum Senoi yang paling terkenal ialah di Jeram Kawan, Daerah Batang Padang, Perak. Selain itu, kaum Senoi juga mendiami beberapa negeri lain seperti Terengganu, Pahang, Selangor dan Melaka.

Salah satu perkara menarik yang sering dibincangkan mengenai kaum Senoi ini adalah tentang mimpi mereka. Mereka dikatakan mahir dalam perihal 'lucid dream' atau 'mimpi nyata' sehingga mendapat gelaran sebagai "Kaum Mimpi".

Setiap pagi, keluarga kaum Senoi akan berkumpul untuk bersarapan pagi dan golongan kanak-kanak akan mula menceritakan mimpi mereka kepada ibu bapa dan penduduk yang lebih tua di kampung mereka. Mereka biasanya akan menafsirkan mimpi yang mereka alami dengan menganalisis plot atau kisah yang berlaku dalam mimpi mereka.

"Peraturan mimpi" yang diamalkan kaum Senoi adalah sangat mudah. Pertama sekali, kanak-kanak Senoi akan diajar untuk menghadapi dan menguasai ketakutan serta bahaya dalam mimpi mereka.

Sebagai contoh, jika mereka bermimpi tentang haiwan berbahaya atau ditakuti, mereka diajar untuk tidak lari dan perlu berhadapan dengan haiwan itu. Sekiranya mereka memerlukan bantuan, mereka perlu mencari kawan-kawan yang dikenali dalam mimpi, bukannya terus bangun daripada tidur.

Sekiranya mereka mimpi terjatuh dari tempat tinggi pula, mereka diarahkan untuk bertenang dan membiarkan sahaja diri mereka jatuh. Ibu bapa dan orang-orang tua sering mengingatkan bahawa mereka tidak akan terluka atau cedera sekiranya terjatuh dalam mimpi.

Selain itu, kanak-kanak Senoi juga digalakkan untuk mendaki, mengembara, melompat, terbang dan mempelajari perkara-perkara baru dalam mimpi mereka. Sekiranya mereka terjaga ketika sedang melakukan perkara-perkara itu, mereka dinasihatkan agar mencuba lagi sekiranya mimpi yang sama berlaku pada masa akan datang.

Oleh kerana telah diajar sejak dari kecil lagi, anak-anak kaum Senoi telah biasa menghadapi apa-apa ketidakselesaan dalam mimpi mereka. Bagi mereka, mimpi adalah satu proses pembelajaran. Mereka juga sering disuruh untuk membawa sesuatu yang diperolehi daripada mimpi mereka untuk dikongsikan bersama.

Jika mereka terbang dalam mimpi, mereka harus terbang sejauh mungkin dan membawa pulang pesanan, lagu, puisi atau muzik dari tempat yang mereka tuju ketika bermimpi.

Selain itu, mereka juga diajar untuk menikmati keseronokan jika bermimpi melakukan hubungan seksual. Mereka disuruh mencapai proses orgasme dan meminta "cenderamata" daripada kekasih yang mereka mimpikan seperti kalimat, nasihat atau puisi.

Kemudian, seluruh pengalaman itu akan dibincangkan dan dianalisa dalam kumpulan. Tidak bersifat individual, kaum Senoi menjadi berkembang secara kolektif melalui mimpi dan amalan mimpi mereka.

Sekiranya seseorang itu bermimpi dianiaya atau disakiti oleh rakan yang dikenalinya dalam mimpi, rakan itu perlulah dimaklumkan supaya mereka dapat memperbaiki kelakuan mereka pada masa akan datang. Mereka akan memperbaiki kehidupan nyata mereka berdasarkan mimpi.

Kaum Senoi dikatakan mahir dalam mengawal 'mimpi nyata' atau 'lucid dream', bahkan mereka dikatakan membina rumah berdasarkan ilham yang diperolehi melalui mimpi.

Diihamkan oleh kajian yang dilakukan oleh Kilton Stewart, beberapa ahli akademik lain juga membuat kajian lanjut mengenai kaum Senoi. Sekumpulan pengkaji mendakwa bahawa penyakit mental seperti neurosis dan psokosis tidak wujud dalam kaum Orang Asli Senoi ini.

20 tahun selepas Stewart menerbitkan bukunya, kisah kaum Senoi dan budaya mimpi mereka sekali lagi diterbitkan oleh Patricia Garfield di dalam buku berjudul Creative Dreaming. Sebagai seorang ahli psikologi dan pengkaji bidang mimpi, Garfield pernah datang ke Malaysia pada tahun 1972 dan meluangkan masanya di hospital orang asli di Gombak.

Di hospital itu, dia telah bertemu dengan Orang Asli Senoi dan mendengar kisah mengenai budaya mimpi mereka yang kemudian dimuatkan dalam bukunya yang diterbitkan pada tahun 1974.

Walau bagaimanapun, dakwaan mengenai kaum Senoi yang mempunyai keupayaan mengawal mimpi telah dipertikaikan. Beberapa ahli akademik lain telah datang ke Malaysia untuk mengesahkan dakwaan itu tetapi kecewa kerana tidak dapat membuktikannya dengan jelas.

Walaupun kaum Senoi tahu tentang konsep 'mimpi nyata' atau 'lucid dream', tetapi mereka tidak dapat membuktikan atau mempunyai teknik-teknik khas bahawa mereka boleh mengawal 'mimpi nyata' secara berkumpulan atau individu melainkan pemberitahuan secara lisan.

Profesor Psikologi dan Sosiologi, George William Domhoff, dari Amerika Syarikat adalah antara salah seorang ahli akademik yang mengkaji kaum Senoi di Malaysia dan mempertikaikan dakwaan Stewart dan Garfield.

Stewart bukanlah satu-satunya ahli antropologi yang pernah tinggal bersama kaum Orang Asli Senoi di Malaysia. Ramai lagi ahli antropologi yang begitu berminat telah datang dan meluangkan masa untuk mengkaji kaum ini.

Sama ada kebolehan mengawal mimpi ini benar-benar wujud atau tidak seperti yang digembar-gemburkan di Barat, amalan budaya mimpi ini sememangnya wujud di seluruh dunia dan ia dikatakan memberi kelebihan kesihatan kepada individu atau kumpulan yang mengamalkannya.


5 Permainan Video Ganas Yang Didakwa Mencetuskan Jenayah Dan Pembunuhan

Evolusi permainan video membolehkan ramai orang menjadikannya sebagai kerjaya tetap, namun permainan video juga boleh menjadi punca kepada kes jenayah dan juga mempengaruhi seseorang untuk membunuh.

Ya, di seluruh dunia, terdapat banyak kes jenayah yang diinspirasikan oleh ketaksuban terhadap sesuatu permainan video.

iluminasi.com kongsikan 5 permainan video yang mencetuskan jenayah dan pembunuhan.

Pada Jun 2008 di New Hyde Park, New York, sekumpulan remaja telah melakukan jenayah besar-besaran. Ia bermula dengan 3 daripada mereka meragut seorang lelaki di sebuah lot parkir dengan begitu kejam.

Kemudian, kumpulan tersebut berarak ke jalan sehingga bertemu dengan seorang wanita yang berada di dalam kereta. Selepas mencuri sekotak rokok daripada wanita tersebut, mereka kemudiannya memecahkan sebuah van menggunakan kayu besbol.

Wanita tersebut menghubungi pihak polis dan kumpulan remaja tersebut diberkas.

Apabila ditanya mengenai motif mereka, remaja-remaja tersebut memberitahu bahawa permainan video Grand Theft Auto IV yang membuatkan mereka melakukan jenayah tersebut.

Devin Moore adalah pembunuh yang dipercayai mendapat inspirasi daripada permainan video Grand Theft Auto: Vice City. Pada Julai 2003, Devin dibawa ke balai polis Alabama kerana disyaki terlibat dalam kes curi kereta.

Ketika itu, dia tidak mempunyai sebarang rekod jenayah dan memberi kerjasama kepada pihak berkuasa.

Selepas diambil keterangan oleh polis, Devin bertindak di luar kawalan dengan merampas pistol dan melepaskan 3 das tembakan, satunya mengenai kepala pegawai polis tersebut.

Seorang lagi pegawai polis terdengar bunyi tembakan tersebut dan bertindak balas, namun ditembak oleh Devin.

Devin kemudiannya keluar daripada bilik tersebut dan bertembung dengan pengawalselia 911, Ace Mealer, lalu menembaknya di kepala seperti 2 orang pegawai polis tersebut.

Dia kemudiannya mencuri kereta polis dan melarikan diri daripada balai polis tersebut, namun berjaya diberkas 4 jam kemudian.

Ketika dibicarakan, peguam Devin berkata bahawa Devin melakukan tindakan membunuh tersebut kerana tekanan mental dan fizikal serta terpengaruh dengan permainan video yang ganas.

Seperti dalam permainan video Grand Theft Auto, pemain boleh mencuri kereta, membunuh pegawai polis dan menyeksa orang lain.

Selepas penangkapannya, Devin Moore membuat satu kenyataan dengan mengatakan bahawa "Kehidupan ini ibarat satu permainan video. Anda harus mati juga,". Devin dijatuhkan hukuman mati pada Oktober 2005 dengan suntikan.

Adam Lanza adalah individu yang telah menembak mati 27 orang dalam insiden tembakan di sebuah sekolah di Amerika Syarikat pada Disember 2012.

Adam terlebih dahulu menembak mati ibunya yang sedang tidur dan memandu ke Sekolah Rendah Sandy Hook bersenjatakan pistol ibunya, lalu membunuh 20 orang kanak-kanak dan 6 orang dewasa.

Adam digambarkan sebagai seorang yang kekol dalam bersosial, suka menyendiri dan menghabiskan kebanyakan masanya bermain permainan video seperti Call of Duty dan Gears of War.

Menurut satu sumber, Adam membunuh 83,000 kali ketika bermain atas talian, 22,000 daripadanya tembakan tepat di kepala. Dia juga banyak menghabiskan masa membuat pencarian tentang kes tembakan di sekolah dan berlatih menembak menggunakan pistol pelet.

Bukan itu sahaja, dia juga berkelakuan pelik dengan tidak membenarkan ibunya masuk ke dalam biliknya dan hanya berkomunikasi menggunakan e-mel.

Mungkin ramai di antara anda yang tahu akan kes tembakan ini.

Pada 20 April 1999, Eric Harris dan Dylan Klebold memasuki sekolah mereka iaitu Columbine High School dan menembak pelajar dan guru, membunuh 12 orang pelajar dan seorang guru sebelum membunuh diri.

Apabila pembunuhan beramai-ramai ini berakhir, ramai orang bertanya mengapa kedua-dua remaja ini melakukan perbuatan ganas ini.

Terdapat pelbagai teori yang dihasilkan dari kemarahan dan pengasingan hinggalah kepada penyakit mental.

Dan antara salah satu teori yang paling berleluasa hingga ke hari ini adalah kesan permainan video DOOM terhadap Eric dan Dylan.

Kedua-dua mereka adalah peminat tegar permainan video ini, dengan Harris menggunakannya sebagai asas untuk projek sekolah dan mewujudkan level sendiri permainan dan memuatnaiknya secara dalam talian.

Level ini kemudian dinamakan "The Harris Levels" selepas pembunuhan tersebut.

Dengan keganasan yang dahsyat daripada permainan video tersebut, ia sangat jelas mengapa ramai orang mengaitkan permainan video DOOM dengan pembunuhan beramai-ramai tersebut.

Sebuah permainan video berdasarkan kes tembakan ini telah dikeluarkan dan diberi nama Super Columbine Massacre RPG.

Anders Breivik adalah penembak mati secara besar-besaran yang paling dahsyat dalam sejarah manusia, yang telah mengambil nyawa 69 orang di kem politik belia di Norway pada 22 Julai 2011, selepas membunuh 8 lagi nyawa dengan mengebom sebuah bangunan kerajaan.

Ini menjadikan jumlah mangsa terkorban kepada 77 orang. Serangan oleh Anders berpunca daripada politik yang mana dia percaya sebagai "Islamisasi" Norway di tangan Parti Buruh Norway.

Kemarahan ini membuatkan dia menyerang kem pemuda parti itu, dengan beranggapan bahawa generasi baru Parti Buruh Norway harus dihapuskan.

Menurut Anders Breivik, dia sangat gemarkan permainan video World of Warcraft dan Call of Duty: Modern Warfare 2. Anders memberitahu bahawa dia bermain WoW untuk ketenangan dan menggunakan Call of Duty sebagai latihan simulasi.

Dia memainkan permainan tersebut menggunakan peranti hologram untuk membuatkannya kelihatan 3 dimensi. Versi Call of Duty ini menjadi kontroversi kerana di satu levelnya iaitu "No Russian", di mana pemain melakukan serangan pengganas ke atas sebuah lapangan terbang terhadap orang awam.

Anders Breivik dijatuhkan hukuman penjara paling minimum iaitu 10 tahun penjara dan maksimum 21 tahun tetapi dapat dipanjangkan tanpa batas berdasarkan kemudaratan pelaku kepada orang awam.

Walaupun agak ringan, namun ini adalah hukuman maksimum menurut undang-undang Norway.


6 Pemain Bola Sepak Paling Hebat Dalam Sejarah

Apabila bercakap tentang bola sepak, pastinya nama seperti Cristiano Ronaldo dan Lionel Messi menjadi bualan hangat peminat fanatik.

Tak dapat dinafikan kedua-dua mereka merupakan ikon sukan ini yang memberi kesan mendalam kepada para pencinta bola sepak.

Namun, untuk menggelarkan mereka sebagai pemain terbaik sepanjang zaman, mungkin masih belum tiba masanya.

iluminasi.com kongsikan 6 pemain bola sepak paling hebat dalam sejarah.

Terdapat beberapa pemain moden yang mampu mencabar pemain-pemain lama, dan Zinedine Zidane adalah salah seorang daripadanya.

Mungkin ada yang berpendapat bahawa beliau adalah pemain terbaik Perancis dan lebih hebat daripada Michel Platini. Kawalan bolanya yang sangat menakjubkan, hantaran bola genius dan juga jaringan menarik adalah antara keistimewaan yang dimiliki Zidane.

Beliau adalah watak utama ketika Perancis menjuarai Piala Dunia 1998 menewaskan Brazil dan juga Kejohanan Eropah pada tahun 2000.

Beliau juga sangat berjaya di peringkat kelab dengan bermain untuk Juventus. Ketika zamannya, Zidane membantu kelab menjuarai Serie A sebanyak dua kali dan Piala Super UEFA, serta banyak lagi.

Pemenang anugerah Pemain Eropah Terbaik sebanyak 3 kali, Michel Platini boleh ditabalkan sebagai pemain terbaik Perancis sepanjang zaman.

Kemuncak kejayaan Platini adalah ketika beliau membantu negaranya dalam kejuaraan Kejohanan Eropah 1984 dan membawa Perancis ke separuh akhir Piala Dunia sebanyak dua kali.

Seorang penghantar bola yang sangat tepat, Platini kreatif mencipta peluang untuk rakan sepasukan. Beliau juga merupakan seorang yang pakar dalam sepakan percuma.

Bermain untuk Juventus, Platini memenangi Piala Eropah dan Piala Antara Benua pada tahun 1985 dengan pasukan ini. Agak mengejutkan bagi seorang pemain tengah, beliau menjaringkan banyak gol iaitu sebanyak 68 jaringan daripada 147 perlawanan.

Ini menunjukkan betapa berbakatnya Platini dalam semua segi permainan bola sepak.

Apa yang anda perlu lihat untuk tahu betapa hebatnya pemain Hungary ini adalah rekod jaringan 84 gol dalam 85 perlawanan beliau.

Tak cukup dengan itu, Puskas adalah pemain utama dalam pasukan Hungary ketika mana negara ini tidak pernah dikalahkan selama 4 tahun berturut-turut pada tahun 1950-an.

Merangkul pingat emas Olimpik pada tahun 1952, Puskas mungkin mampu membantu Hungary menjuarai Piala Dunia pada tahun 1954 jika beliau tidak dilanda kecederaan.

Pemain kelahiran Belanda, Johann Cruyff paling terkenal dengan kepakaran yang diciptanya yang diberi nama 'Cruyff Turn'.

Digunakan untuk menjatuhkan pemain pertahanan lawan dengan pusingan pantas, hal ini menunjukkan betapa kreatif pemikiran beliau.

Cruyff sering dilabel sebagai pemain yang hebat dengan kelajuan, tipu daya dan teknik yang mungkin layak digelar sebagai pemain terbaik Eropah pada zamannya.

Di peringkat kelab, Johann Cruyff mengecapi kejayaan besar dengan Ajax dan memenangi 3 Piala Eropah dengan mereka pada tahun 1970-an.

Diego Maradona berada di kedudukan kedua terbaik dunia. Walaupun beliau agak bermasalah, anda perlu melupakan hal peribadi dan hanya fokus pada bola sepak.

Dilahirkan di Argentina, Maradona adalah individu yang bertanggungjawab membawa Argentina menjulang Piala Dunia 1986 dengan kemahiran tersendiri, termasuklah satu gelecekan genius menentang England dan diakhiri dengan jaringan.

Di peringkat kelab, Maradona membantu Napoli yang pada ketika itu hanya pelengkap liga, kepada menjadi juara sebanyak 2 kali.

Pengaruh dan kemahiran beraninya sangat terkesan sehingga beliau masih menjadi wira kepada peminat Napoli sehingga sekarang.

Dalam satu tinjauan baru-baru ini, Maradona dipilih sebagai Pemain Terbaik Sepanjang Zaman oleh para peminat, tetapi beliau masih berada di kedudukan kedua.

Tak ada siapa yang mampu menafikan bahawa Pele layak digelar sebagai pemain bola sepak paling berbakat dalam sejarah sukan ini.

Beliau adalah penjaring gol maut yang tersangat handal terbukti melalui jaringan gol melebihi 1,000 gol dan juga seorang genius yang kreatif.

Keupayaan menggelecek, sentuhan dan visinya membuatkan Pele menonjol sebagai seseorang dengan keupayaan yang sangat jarang ditemui sejak dari usia muda.

Pele menggunakan semua kemahiran itu dan jika anda melihat kembali perlawanan di mana Brazil memenangi Piala Dunia, semuanya disebabkan oleh Pele.

Peranan Pele pada tahun 1970 untuk pasukan Brazil tersangat beasr.

Di peringkat kelab, beliau menghabiskan majoriti daripada kerjayanya sebagai pemain bola sepak di Brazil untuk Santos dan membantu pasukan ini memenangi Piala Interkontinental dan Copa Libertadores sebanyak 2 kali.

Selepas menyertai Liga Bola Sepak Kebangsaan di Amerika, kerjanya membantu menyebarkan bola sepak yang mana membuka mata negara untuk meminati sukan ini.


Golongan Cerdas Dan Pintar Lebih Suka Bersendirian - Kajian

Sains mempunyai penjelasan kepada banyak misteri dalam kehidupan seharian kita.

Malah, keupayaan sains untuk menjelaskan fenomena tidak terhad kepada realiti fizikal atau material sahaja.

Ia juga digunakan untuk menerangkan dengan jelas emosi dan perasaan manusia yang abstrak.

Sebagai contoh, adakah anda tahu bahawa apabila anda meluangkan masa melihat alam semula jadi, anda akan berasa lebih gembira?

Dan kualiti dan kuantiti masa yang dihabiskan dengan rakan-rakan memberikan anda kepuasan?

Lebih menarik, Journal of Psychology British menerbitkan sebuah kajian yang mendakwa bahawa orang intelek tinggi lebih gemar menghabiskan masa mereka bersendirian.

Norman Li dan Satoshi Kanazawa, individu yang bertanggungjawab di atas kajian ini telah menggunakan "Evolusi Psikologi" sebagai asas untuk tesis mereka.

Menurut Evolusi Psikologi, evolusi dalam menyelesaikan cabaran yang unik merupakan perkara yang penting dalam kehidupan.

Lebih ramai yang terlibat, lebih tinggi peluang untuk bertahan hidup.

Dan mereka yang mampu menyelesaikan masalah ini dengan sendirinya tidak merasakan keperluan orang lain untuk berasa bahagia atau selamat.

Dalam erti kata lain, orang yang sangat pintar tidak merasakan keperluan evolusi untuk dikelilingi oleh kawan-kawan.

Untuk tesis ini, Norman Li dan Satoshi Kanazawa membuat kaji selidik terhadap hampir 16,000 orang. Kumpulan yang difokuskan adalah berumur 18 hingga 28 tahun.

Kajian ini dijalankan untuk mengukur kesihatan, kecerdasan dan kepuasan hidup seseorang.

Dan kesimpulan daripada tinjauan ini adalah manusia berasa lebih bahagia dan puas apabila mereka menghabiskan waktu dengan rakan-rakan.

Sebaliknya, berada dalam kumpulan yang lebih besar dikaitkan dengan perasaan tidak gembira.

Namun lain pula bagi mereka yang sangat pintar dan cerdas akalnya, di mana kedua-dua pemerhatian ini tidak benar, kerana mereka lebih suka bersendirian.

Teori ini mengambil kira evolusi manusia sebelum kita beralih dari gaya hidup pemburu kepada pertanian. Otak kita berkembang untuk hidup di kawasan hutan yang besar dan mencari makanan.

Gaya hidup semasa kita pada hari ini sangat bertentangan dengan perkara ini dan ia adalah punca kepada peningkatan rasa tidak bahagia dalam populasi manusia.

Kepadatan penduduk tertumpu di kawasan kecil dan biasanya kita dikelilingi oleh orang yang tidak dikenali, kurang masa untuk bersosial dengan kawan-kawan.

Jadi, untuk berasa gembira, kita membina persahabatan yang bermakna. Tetapi orang-orang cerdas tidak terganggu dengan hal ini dan lebih senang hidup sendiri.

Kecerdasan dan kepintaran, seperti kemahiran hidup yang lain, adalah berdasarkan prinsip penyesuaian.

Mereka yang dapat menyesuaikan diri dengan baik dengan cabaran-cabaran yang dihadapi, mendapati adalah lebih mudah untuk mereka selesaikannya bersendirian, sekaligus tidak berasa perlu kepada berteman.

Inilah sebabnya mengapa orang-orang yang sangat pintar lebih berkembang maju di kawasan bandar dan sering berpindah ke kawasan bandar dari luar bandar.

Ia adalah kerana mereka tidak mengalami kemurungan dan rasa tidak bahagia seperti orang lain apabila mereka perlu melakukan sesuatu tanpa teman di tempat baharu.

Hakikat bahawa orang pintar tidak berasa perlu untuk mempunyai hubungan dalam kumpulan bukanlah bermaksud mereka tak mampu untuk membina persahabatan.

Tetapi, mereka lebih cekap menyesuaikan diri untuk hidup dalam populasi yang padat dengan kenalan rapat dalam jumlah yang sedikit. Ini tak bermakna mereka tidak menghargai atau membentuk ikatan yang bermakna.

Dengan kata lain, jika seseorang itu mahu hidup bersendirian, ia tidak bermakna mereka kesepian. Mereka hanya spesis evolusi yang lebih baik dan mampu berkembang maju tanpa bantuan orang lain.


Longgokan Sampah Paling Besar Dan Luas Di Dunia - Pacific Trash Vortex

Pernahkah anda mengitar semula di rumah? Dan pernahkah anda terfikir ke mana semua sampah yang anda buang akan pergi?

Sudah tentu sampah tersebut akan dipungut oleh pekerja alam sekitar setiap minggu.

Lori sampah akan membawa sampah anda ke tapak pelupusan yang berdekatan. Ini adalah tempat di mana sampah "dikebumikan".

Lama kelamaan, kebanyakannya akan terurai. Sesetengah benda, seperti plastik dan styrofoam, boleh mengambil beratus-ratus tahun untuk terurai.

Tempat pelupusan sampah di tempat anda mungkin sangat luas, tetapi adakah anda percaya bahawa longgokan sampah terbesar di dunia bukanlah tapak pelupusan sampah sama sekali?

Lautan Pasifik Utara tengah adalah rumah bagi Patch Garbage Great Pacific, yang juga dikenali sebagai "Lingkaran Sampah Pasifik"

Kawasan laut ini dicirikan oleh arus berputar yang dikenali sebagai Lingkaran Pasifik Utara.

Arus ini mengumpulkan sampah dan mengarahkan kesemuanya ke pusat lingkaran yang lebih tenang aliran air, di mana ia terkumpul dan kekal di sana.

Saiz keluasan sebenar Lingkaran Sampah Pasifik adalah sukar untuk dianggarkan.

Anggarannya bermula daripada 10 kali ganda semenanjung Malaysia sehingga ke seluas Amerika Syarikat.

Apa pun anggarannya, saiz Lingkaran Sampah Pasifik adalah tersangat luas. Apa sahaja anggaran yang paling dekat, Vortex Sampah Pasifik sangat besar!

Kawasan ini dipenuhi dengan bahan buangan seperti plastik, enapcemar kimia dan serpihan-serpihan lain.

Kebanyakan sampah terdiri daripada kepingan kecil plastik terdegradasi yang terapung atau berada di bawah permukaan.

Disebabkan ini, longgokan sampah tidak mudah dilihat dari pandangan kapal terbang atau satelit.

Lautan Pasifik Utara bukan satu-satunya tempat di lautan dunia di mana anda akan terjumpa koleksi sampah yang serupa.

Mana-mana tempat dengan arus berpusing yang sama boleh mengumpul sampah-sarap dengan cara yang sama.

Sebagai contoh, longgokan sampah plastik terapung juga boleh ditemuai di Lautan Atlantik.

Walaupun kebanyakan sampah di Lingkaran Sampah Pasifik tidak dapat dilihat dengan mata kasar, saintis menganggarkan bahawa jumlah plastik berkemungkinan 6 kali ganda jumlah plankton semula jadi yang terdapat di kawasan tersebut.

Serpihan-serpihan kecil plastik ini berakhir di dalam perut ikan dan burung laut serta haiwan lain, menyebabkan gangguan pada habitat semula jadi makhluk-makhluk ini.


Bangladesh Bina Replika Taj Mahal "Copy Ori" Bernilai RM 228 Juta

Dalam beberapa tahun kebelakangan ini, satu kecenderungan aneh telah berkembang di seluruh dunia terutamanya di China. Ia dikenali sebagai pergerakan "meniru hasil seni bina antarabangsa yang terkenal".

Di Tianducheng yang tidak jauh dari Shanghai, terdapat satu taman tiruan telah dibina sama seperti yang terdapat di Paris. Taman itu siap mempunyai replika Menara Eiffel setinggi 354 kaki, satu pertiga daripada ketinggian menara sebenar di Perancis.

Malah, bangunan kediaman yang dibina mengelilingi kawasan itu juga hampir sama seperti yang ada di Paris dan boleh menempatkan sebanyak puluhan ribu orang. Akan tetapi, pembangunan perumahan itu dilaporan masih kosong setakat ini.

Selain itu juga, beberapa tempat lain di China juga dilaporkan mempunyai replika antarabangsa terkenal yang lain seperti mercu tanda bersejarah, bandar dan kampung cantik yang terdapat di seluruh Eropah. China dilaporkan menghabiskan ratusan billion untuk membina replika-replika ini.

Replika bandar-bandar terkenal ini bukanlah perkara yang begitu mengejutkan kerana China merupakan sebuah negara yang terkenal dengan kapasiti pengeluaran secara besar-besaran dalam industrinya.

Apa yang lebih mengejutkan ialah seni bina replika atau tiruan di tempat lain, terutamanya di Bangladesh. Walaupun China menunjukkan minat mendalam dalam meniru mercu tanda dan bandar yang terkenal di benua Eropah, Bangladesh pula meniru mercu tanda negara jirannya iaitu Taj Mahal yang terletak di India.

Taj Mahal dalam bahasa Hindi bermaksud "Mahkota Istana" dan merupakan makam marmar berwarna putih yang terletak di bahagian selatan Sungai Yamuna di Bandar Agra, India.

Bangunan yang megah itu telah mula dibina atas arahan Maharaja Mughal Shah Jahan yang berkuasa pada tahun 1628 hingga 1658 untuk menempatkan makam isteri kesayangannya, Mumtaz Mahal.

Selain itu, ia juga menjadi makam kepada Shah Jahan sendiri. Makam itu merupakan sebuah kompleks seluas 42 ekar yang meliputi sebuah masjid dan sebuah rumah tetamu yang dikelilingi oleh taman yang indah. Kompleks itu juga dibatasi oleh tiga sisi tembok mengelilinginya.

Pembinaan Taj Mahal pada dasarnya siap pada tahun 1643 tetapi kerja pembangunan masih diteruskan pada fasa lain selama 10 tahun lagi. Kompleks itu dipercayai siap sepenuhnya pada tahun 1653 dengan perbelanjaan bernilai RM 3.37 billion (anggaran nilai pada tahun 2015).

Projek pembinaan Taj Mahal telah melibatkan kira-kira 20,000 tenaga tukang ukir yang mahir di bawah seliaan jurubina istana, Ustad Ahmad Lahuri.

Pada Disember 2008, Bangladesh telah memulakan pembinaan replika yang hampir sama dengan Taj Mahal. Setahun sebelum ianya ditiru, Taj Mahal yang terletak di Sungai Yamuna ini baru sahaja diisytiharkan sebagai salah satu daripada tujuh keajaiban dunia yang baru.

Usaha pembinaan replika Taj Mahal itu dimulakan dan dibiayai oleh penerbit filem Bangladesh yang kaya iaitu Ahsanullah Moni. Moni menjelaskan bahawa salah satu sebab dia memulakan projek itu ialah kerana Bangladesh tidak mempunyai sebarang tempat pelancongan yang terkenal.

Dia juga mengatakan bahawa kebanyakan penduduk Bangladesh tidak mampu pergi ke Agra di India untuk melihat Taj Mahal dari jarak dekat, jadi dia memutuskan untuk "membawa" Taj Mahal kepada mereka.

Pada hakikatnya, Bangladesh adalah sebuah negara yang bergelut dengan kemiskinan. Dengan melaksanakan projek replika ini, Moni berharap agar ia bukan sahaja menjadi tumpuan pengunjung tempatan tetapi juga meningkatkan industri pelancongan negara dengan menarik lebih banyak pelancong asing dari luar negara.

Bahan binaan yang digunakan untuk membina replika Taj Mahal ini seperti marmar, gangsa dan batu granit diimport dari Itali manakala berlian pula dibawa masuk dari Belgium. Replika besaiz penuh ini terletak hanya 16 km di luar Dhaka, ibu negara Bangladesh.

Walau bagaimanapun, kawasan tempat Taj Mahal tiruan ini dibina hanyalah bersaiz empat ekar sahaja dan pembinaannya dilaporkan bernilai kira-kira RM 228 juta. Moni yang memiliki studio filem dan panggung wayang telah membayangkan agar Taj Mahal tiruannya itu dapat digunakan sebagai set pengambaran filem.

Dia pertama kali jatuh cinta dengan Taj Mahal ketika berkunjung ke Agra, India, pada awal tahun 1980-an. Selepas itu dia beberapa kali pergi ke Agra untuk melawat tapak bersejarah dunia itu.

Bagi menjadikan hasratnya membawa Taj Mahal ke Bangladesh menjadi satu kenyataan, Moni telah menghantar satu pasukan pakar untuk mengambil ukuran bangunan bersejarah itu. Dia juga memastikan pembinaan Taj Mahal replikanya menggunakan marmar dan batu yang sama seperti bangunan asli.

Apabila replika itu siap, hasilnya kelihatan begitu cantik sekali. Akan tetapi, replika Taj Mahal di Bangladesh ini tidak menyenangkan hati pihak kerajaan India. Malah ada yang mengatakan bahawa Ahsanullah telah melanggar undang-undang hak cipta.

Tambahan pula, Taj Mahal mencerminkan pencapaian seni bina Mughal pada zaman kemuncaknya dan mengambil masa selama hampir dua dekad untuk disiapkan pada abad ke-17. Manakala pembinaan Taj Mahal di Bangladesh hanya mengambil masa selama lima tahun sahaja untuk disiapkan.

Selain itu, Taj Mahal dibina oleh maharaja India sebagai peringatan kepada isteri keduanya yang meninggal dunia semasa melahirkan anak. Salah seorang wakil kerajaan India mengatakan bahawa, anda tidak boleh sewenang-wenangnya pergi melawat sesuatu mercu tanda bersejarah sesebuah negara dan menirunya apabila pulang.

Selain itu, terdapat beberapa lagi replika Taj Mahal lain yang dibina di seluruh dunia. Walaupun tidak sehebat replika yang dibangunkan di Bangladesh, beberapa replika lain yang terletak di United Kingdom, Dubai, China dan Amerika tetap dikunjungai ramai pelancong. Namun, Taj Mahal asli di India tetap yang terhebat dan dikunjungi kira-kira 8 juta pelancong setahun.


5 Spesis Haiwan Yang Pupus Dengan Cara Paling Pelik Dan Tak Masuk Akal

Tak dapat dinafikan Bumi yang dahulunya bersih dan dalam keadaan baik semakin lama semakin rosak akibat perbuatan manusia.

Kerakusan manusia membina tamadun dan teknologi yang semakin pesat membangun membuatkan alam sekitar termasuk haiwan pupus.

Sehingga kini, banyak spesis haiwan yang dahulunya banyak, telah pupus. Dan ada di antara spesis-spesis ini pupus dengan cara yang begitu dahsyat.

iluminasi.com kongsikan 5 spesis haiwan yang pupus dengan cara yang tak masuk akal.

Tortoise Tecopa adalah sejenis ikan kecil yang biasanya ditemui di kawasan kecil di California, yang terkenal dengan punca mata air semulajadi.

Ikan ini secara unik menyesuaikan diri untuk hidup di air hangat yang mengalir keluar dari mata air. Ini bermakna kewujudan spesis ini bergantung kepada aliran air tersebut.

Pada tahun 60-an, banyak mata air panas di kawasan di mana ikan ini tinggal telah dimajukan oleh kerajaan California untuk dijadikan kolam dan beberapa bilik mandi  air panas besar.

Kawasan tersebut telah menjadi tab panas bagi orang kaya elitis untuk merendam kaki mereka dan lokasi bermesyuarat dengan client mereka.

Hal ini menyebabkan aliran-aliran kecil dan sungai-sungai habitat ikan ini terus digali bagi menampung peningkatan aliran air.

Akibatnya, aliran keluar mula mengalir jauh lebih laju sehinggakan keseluruhan spesies ikan Tecopa Pupfish dibawa arus, membuatkan haiwan ini mati di dalam air sejuk dan kurang bersih.

Burung Great Auk adalah spesis burung yang kelihatan seperti penguin kecil dan biasa dijumpai di Atlantik Utara.

Tak boleh terbang seperti burung yang lain, Great Auk bertelur di atas tanah dan hanya membiak di pulau-pulau tertentu yang tidak berpenghuni dengan landskap semulajadi yang terlindung daripada pemangsa.

Kekurangan haiwan pemangsa bagi burung Auk ini menjadikan ianya sasaran kegemaran pemburu (manusia) yang mahukan daging burung secara mudah.

Spesies ini diburu dan hampir pupus pada awal abad ke-19, yang membawa kepada pelbagai percubaan untuk menyelamatkannya namun gagal.

Sisa-sisa burung ini lenyap sepenuhnya pada tahun 1840-an oleh  sekumpulan pelaut yang memukul burung ini sehingga mati kerana disalahanggap sebagai jelmaan ahli sihir.

Harimau Tasmania, atau lebih tepat lagi dengan nama thylacine, adalah makhluk yang mempunyai rasa ingin tahu yang kuat dari Tasmania, Australia.

Karnivor dengan bulu berwarna aneh, thylacine kelihatan seperti anjing tetapi sama seperti semua marsupial, ia membesarkan anak-anak dalam kantung kecil di perut mereka.

Digambarkan sebagai salah satu makhluk yang paling aneh yang pernah wujud kerana didapati bahawa thylacine jantan mempunyai kantung kecil untuk mengekalkan testis dalam keadaan hangat.

Atas alasan ini, ramai orang ingin tahu tentang thylacine tetapi juga dilihatkan sebagai haiwan perosak.

Akibatnya, spesies itu diburu sehingga hampir pupus oleh para petani pada tahun 1920-an. Hanya seekor sahaja yang masih wujud ketika itu, thylacine jantan bernama Benjamin.

Benjamin kemudian terbunuh pada tahun 1936 apabila seorang penjaga zoo terlupa membuka kunci tempat tidurnya sebelum pulang ke rumah, menyebabkan haiwan itu mati beku.

Dog Fighting Cordoba adalah spesies anjing yang jarang ditemui dan luar biasa yang dikenali kerana keganasan yang hampir tidak dapat ditandingi.

Ia juga seolah-olah tidak dapat merasai sakit, takut, atau perasaan simpati kepada makhluk lain.

Seperti namanya, anjing Cordoba dibiakkan semata-mata untuk bertarung, oleh orang Argentina sekitar penghujung abad ke-19.

Anjing Cordoba akan menyerang apa saja dan sangat dihargai oleh masyarakat pada ketika itu kerana kesediaan haiwan ini untuk bertarung hingga mati.

Walau bagaimanapun, naluri bertarung yang sangat kuat oleh spesis ini membuatkan ia hampir mustahil untuk dibiakkan semula.

Ini kerana proses pembiakan memerlukan sepasang anjing dan kedua-dua anjing Cordoba ini akan bertarung sehingga salah satunya mati dan menyebabkan spesies anjing Cordoba berkurangan secara perlahan-lahan dan akhirnya pupus pada abad ke-20 di Argentina.

Stephen Island Wren adalah spesies burung yang terkenal keseluruhan populasinya terbunuh disebabkan oleh satu makhluk, hanya untuk keseronokkan. Burung ini hanya boleh diadapati di sebuah pulau sahaja di dalam dunia ini.

Dan nama makhluk yang melenyapkan spesis burung ini selamanya adalah Mr. Tibbles, seekor kucing rumah milik penjaga rumah api pantai pulau New Zealand, lokasi dimana terdapat banyak burung Stephen Island Wren ini.

Mr Tibbles memburu seluruh spesies burung ini sehingga pupus hanya dalam tempoh  masa setahun. Lebih buruk, kepupusan haiwan ini berlaku pada tahun yang sama ia ditemukan.

Dalam erti kata lain, dalam hanya 12 bulan, Stephen Island Wren ditemui dan dalam masa yang sama diisytiharkan pupus disebabkan keganasan seekor kucing bernama Mr. Tibbles.


Maharaja Muslim Afrika Merupakan Antara Lelaki Paling Kaya di Dunia : Empayar Mali

Pada hari ini, perlumbaan untuk menjadi orang paling kaya di dunia biasanya berlaku antara CEO syarikat gergasi dan selebriti. Jutawan moden seperti Jeff Bezos, Warren Buffet dan Bill Gates semuanya mempunyai tahap kekayaan sekitar RM 400 billion.

Akan tetapi, tidak seorang daripada mereka yang pernah mencapai kekayaan dengan nilai bersih seperti yang dikumpul John D. Rockefeller sebanyak RM 1.39 trillion (mengikut nilai hari ini) ketika dia meninggal dunia pada tahun 1937.

Namun, satu tokoh dalam sejarah ini telah mengalahkan mereka semua termasuk Rockefeller sendiri. Kekayaan yang dimiliki oleh lelaki ini sememangnya sukar untuk ditandingi oleh sesiapa sahaja walaupun dalam masa yang akan datang.

Selain daripada kekayaan yang dimiliki Qarun dan Nabi Sulaiman AS seperti yang disebut dalam al-Quran, kekayaan yang tercatat dalam sejarah secara rasmi adalah dimiliki oleh Mansa Musa I yang merupakan Mansa (maharaja) Empayar Mali yang ke-10.

Empayar Mali adalah empayar yang terbesar dan terkaya dalam sejarah kerajaan Afrika Barat. Kekayaan yang dimiliki oleh Mansa Musa I dianggarkan bernilai lebih daripada RM 1.635 trillion (mengikut nilai hari ini).

Mansa Musa I mula menjadi pemerintah pada tahun 1312 Masihi apabila mengambil alih takhta daripada Maharaja Abu Bakr II. Maharaja Abu Bakr II telah melantik musa menjadi timbalannya sebelum berangkat pergi untuk menjelajahi Lautan Atlantik dan bahagian-bahagian lain di dunia.

Apabila Maharaja Abu Bakr II tidak pulang daripada pengembaraannya, Musa adalah orang yang mewarisi takhta dan terus memerintah rakyat Kerajaan Mali. Musa ketika itu juga merupakan salah satu keturunan yang penting di sana kerana bapa saudaranya, Sundiata Kieta, adalah pengasas kepada Empayar Mali itu sendiri.

Ketika di bawah pimpinan Sundiata Kieta, rakyatnya mula mengumpulkan kekayaan dengan bertindak sebagai orang tengah yang menguasai banyak perdagangan emas di kawasan itu.

Kieta dan maharaja-maharaja selepasnya berjaya memperluaskan kekuasaan dan wilayah mereka dengan menakluk tanah yang dipenuhi emas di bahagian selatan.

Semasa pemerintahan Mansa Musa I pula, Empayar Mali telah berada pada kemuncak dengan kekuasaannya merangkumi arah barat sepanjang Niger dan berjaya mengawal pusat perdagangan penting di Timbuktu dan Gao.

Empayar itu sangat kaya dengan sumber bumi dan berkembang maju di bawah pemerintahannya. Rakyat Empayar Mali juga menjadi semakin kaya dengan kemajuan dan perkembangan kuasa yang diterajui oleh Musa I.

Ketika itu, dua daripada sumber paling penting adalah emas dan garam. Adalah dipercayai bahawa emas yang berada di wilayah jajahan Mansa Musa I ketika itu sebanyak separuh daripada rizab emas dunia.

Ketika negara-negara Eropah sedang berperang antara satu sama lain dan memerlukan sumber kewangan yang banyak, Musa I telah menggunakan peluang ini untuk berdagang dengan bijak dan mengumpulkan kekayaan yang lebih banyak lagi.

Selain perdagangan, dia juga menggunakan sumber emas untuk mengukuhkan hab budaya seperti Timbuktu. Kisah legenda mengenai Mansa Musa I ialah dia akan membina satu masjid pada setiap hari Jumaat semasa pemerintahannya.

Perkara ini menyebabkan dia telah meninggalkan banyak warisan masjid yang indah dan sebahagiannya masih lagi wujud pada hari ini. Selain masjid, dia juga membiayai banyak pembinaan pusat pembelajaran dan universiti di seluruh negara.

Masjid Besar di Djenne, Mali. Salah satu masjid binaan Mansa Musa I

Pada tahun 1324, dunia luar menyaksikan betapa kayanya Empayar Mali dan orang-orang di bawah pemerintahannya. Sebagai seorang Muslim yang taat, Musa telah memutuskan untuk menunaikan Haji di Mekah. Musa tidak menempuh perjalanan yang melebihi 6000 km itu bersendirian sebaliknya membawa rakyatnya untuk menunaikan Haji bersama.

Rombongan Musa I itu terdiri daripada 60,000 orang lelaki, berpuluh-puluh haiwan ternakan di samping unta-unta yang mereka naiki dan sejumlah emas yang tidak dapat dibayangkan banyaknya.

Musa I juga adalah seorang dermawan yang mahu berkongsi kekayaannya bersama dengan orang lain. Dia dan rombongannya itu akan mendermakan emas yang dibawa kepada sesiapa yang mereka jumpai sepanjang perjalanan mereka ke Mekah untuk menunaikan Haji.

Di samping itu juga, rombongannya membeli begitu banyak barangan dan telah menyebabkan sejumlah besar emas yang mereka bawa berada dalam pasaran. Perjalanan Haji itu telah mengubah keseluruhan ekonomi global. Memandangkan begitu banyak emas telah beredar dalam pasaran, nilainya telah turun dengan mendadak.

Walau bagaimanapun, hal itu tidak menjejaskan kekayaan Mansa Musa I dan Empayar Mali ketika itu. Kekayaan yang dimilikinya tidak dapat dibandingkan dengan mana-mana jutawan pada masa kini.

Menurut seorang wartawan yang menulis untuk majalah Time iaitu Jacob Davidson, tidak ada cara yang tepat bagaimana untuk mengukur kekayaan sebenar Mansa Musa I.

Walaupun kekayaan Musa I tiada tandingannya pada zaman ini, namun segalanya berakhir hanya dalam dua generasi sahaja akibat keborosan dan belanjawan yang tidak terurus. Apa yang tinggal hanyalah legasi Mansa Musa I.

Akhir sekali, nilai kekayaan Musa I tidak terletak pada wang dan emas yang dimilikinya tetapi bagaimana cara dia membelanjakannya. Beliau telah menjadikan rakyatnya lebih stabil dan meninggalkan warisan budaya yang sangat penting selepas pemerintahannya.


5 Negara Dengan Kereta Kebal Tempur Paling Power Di Dunia

Sejarah kereta kebal bermula pada Perang Dunia Pertama ketika mana kenderaan yang mampu bergerak di atas semua jenis bentuk muka Bumi diperlukan.

Secara perlahan-lahan, kereta kebal telah terevolusi menjadi senjata yang sangat dahsyat menjelang Perang Dunia Kedua. Ia menjadi tulang belakang kepada pasukan tentera sesebuah negara.

Malah, kereta kebal masih menjadi tulang belakang rejimen artileri tentera walaupun pada abad ke-21. Berbanding dengan senjata artileri lain, kereta kebal mampu menggalas pelbagai peranan dan sering dianggap sebagai mesin tempur serba boleh.

Tentera Jepun mahu membangunkan sebuah kereta kebal utama dengan penekanan kepada senjata api, prestasi, dan ketangkasan.

Keperluan ini telah dipenuhi oleh Mitsubishi Heavy Industries apabila mereka membangun kereta kebal Type 10.

Meriam utama Type 10 mempunyai kapasiti untuk melepas tembakan peluru APFSDS dan semua peluru NATO standard 120mm.

Enjin diesel 4 strok V8 membolehkan Type 10 untuk bergerak pada kelajuan 70 kilometer sejam di kedua-dua arah hadapan dan belakang.

Keistimewaan kereta kebal ini adalah ia dilengkapi dengan sistem C4I (Perintah, Kawalan, Komunikasi, Komputer & Perisikan) terkini yang sebahagian besarnya membantu Type 10 menonjol dari segi perlindungan dan tahap tembakan.

Berbanding dengan pendahulunya, Type 10 sangat ringan dan boleh memuatkan tiga kru. Kereta kebal ini juga dilengkapi dengan dua mesingan iaitu M2HB 12.7mm dan Type 74 7.62 mm.

Dihasilkan oleh Hyundai Rotem, K2 Black Panther adalah salah satu yang terbaru dalam kumpulan kereta kebal Republik Korea Selatan.

Kereta kebal ini telah menggantikan kereta kebal M48 yang semakin tua dan telah menambah kuasa tambahan kepada rejimen artileri.

Meriam utama direka secara eksklusif oleh Hyundai Wia dan ia mempunyai kapasiti untuk melancarkan 10 pusingan seminit dengan ciri pemuat automatik.

Kamera pengimejan termal bersama dengan mekanisme pengunci sasaran membolehkan kereta kebal ini menembak dengan tepat pada sasaran sejauh 9 kilometer walaupun dalam keadaan bergerak.

Sistem amaran radar juga merupakan kelebihan pada kereta kebal ini. Untuk meningkatkan keselamatan kru, K2 Black Panther juga dilengkapi dengan mekanisme yang akan memadamkan sebarang kebakaran dalaman yang mungkin berlaku.

Turki adalah negara lain yang memiliki kereta kebal ini selain Korea Selatan.

Ini adalah kereta kebal yang dimiliki oleh siri leopard 2 yang dihasilkan oleh Krauss-Maffei Wegmann GmbH & Co. KG untuk tentera Jerman.

Siri Leopard 2 menggantikan Leopard 1 pada 1970-an sebagai kereta kebal tempur utama Jerman. Meriam utama kereta kebal ini mampu melancarkan tembakan 120mm dan siri peluru standard Leopard 2 yang lain.

Kemuncak bagi kereta kebal ini adalah keupayaannya untuk mengintegrasikan mesingan dan pelancar bom tangan.

Kereta kebal ini juga boleh dipasangkan dengan lapisan perisan yang menawarkan perlindungan peluru berpandu anti-kereta kebal dan bom yang menjamin keselamatan kru yang mengendalikannya.

Seperti mana-mana kereta kebal tempur utama moden, ia peruntukan untuk lampiran tambahan yang memudahkan operasi di kawasan seperti lombong dan berhalangan.

Krauss-Maffei Wegmann GmbH & Co. KG mendakwa bahawa Leopard 2 A7+ boleh bergerak dengan kelajuan dalam lingkungan 60 hingga 70 kilometer sejam dengan bahan api yang bertahan sejauh 400km hingga 450km berdasarkan beban yang ada di dalamnya.

Type 99 adalah kereta kebal tempur utama generasi ketiga yang dihasilkan oleh syarikat China iaitu Norinco.

Ia kini hanya digunakan oleh Tentera Pembebasan Rakyat China. Kemampuan tembakan Type 99 sangat sempurna dan mempunyai kadar sasaran yang sangat tinggi.

Meriam utama adalah adala meriam 125mm dengan keupayaan muatan secara automatik. Meriam utama mampu menembak peluru standard APFSDS, HEAT, FragHET dan NATO.

Meriam utama pada kereta kebal ini menjadi perkara paling menyerlah kerana ia menawarkan tembakan yang sangat tepat walaupun dalam keadaan bergerak.

Type 99 ini boleh bergerak pada kelajuan 80 kilometer sejam di jalan atas raya untuk jarak sejauh 500 kilometer.

T-90MS adalah versi moden T-90 yang dihasilkan oleh Uralvagonzavod, pengeluar tangki pertempuran terbesar di dunia.

Ia adalah salah satu kereta kebal yang paling popular di dunia dan beroperasi di lebih dari 10 buah negara, termasuk Rusia.

T-90MS dilengkapi dengan enjin 1,130 kuasa kuda dan mampu bergerak sehingga kelajuan 60 kilometer sejam.

Kereta kebal ini dilengkapi dengan meriam smoothbore 125mm 2A46M dengan 43 pusingan.

Sebagai tambahan kepada meriam utama, mesingan berat 12.7 mm mempunyai jarak tembakan sejauh 1.6 kilometer dan boleh menembak sehingga 800 pusingan seminit.

T-90MS dihasilkan dengan tiga lapisan perlindungan iaitu perisai komposit, perisai reaktif bahan peledak dan suite tindak balas.

Perlindungan lapisan ketiga mempunyai keupayaan untuk memberi amaran kepada kru apabila ia dikesan oleh senjata laser.

Setelah dikesan, lapisan pelindung ketiga mempunyai keupayaan untuk melancarkan bom asap dan mengelirukan pPeluru berpandu anti-kereta kebal.


Grammichele - Bandar Unik yang Direka Berbentuk Heksagon

Bandar Grammichele terletak di wilayah Catania, di kepulauan Sicily, Itali. Bandar ini merupakan salah satu daripada beberapa bandar di dunia yang mempunyai susunan dan aturan heksagon yang unik.

Bandar ini diasaskan selepas Sicily dilanda gempa bumi besar pada tahun 1693 yang telah melenyapkan penempatan awal yang dipanggil Occhiala di bahagian utara bandar Grammichele.

Penduduk yang terselamat daripada gempa bumi itu membina sebuah bandar baru dan menamakannya Grammichele sempena Saint Michele, dengan harapan agar lelaki kudus itu melindungi bandar yang baru dibina daripada bencana alam akan datang.

Reka bentuk bandar itu yang digelar sebagai "ad exagonum" telah direka sendiri oleh Carlo Maria Carafa Branciforte, Putera Roccella dan Butera. Reka bentuk itu telah diukir oleh arkitek bernama Friar Michele da Ferla di atas sebuah batu bertulis yang masih dipelihara dengan baik di Dewan Perbadanan bandar itu.

Putera Carlo Maria Carafa telah meletakkan batu asas bandar yang baru dibina itu dan mengadakan keraian besar yang dihadiri oleh ramai golongan bangsawan dan agamawan pada 18 April 1693.

Antara monumen terpenting di bandar yang mempunyai populasi 13,400 orang penduduk ini ialah Mother Church yang dibina pada tahun 1724 dan Church of Madonna del Piano yang mempunyai reka bentuk menarik yang dihasilkan oleh Vaccaro.

Reka bentuknya mungkin diilhamkan oleh Palmanova, sebuah bandar yang dibina seratus tahun sebelum itu. Akan tetapi, perbezaan utama Palmanova ialah bandar itu dibina dengan bentuk nonagon sembilan bucu manakala Grammachele pula adalah heksagon enam bucu.

Pelan heksagon yang direka untuk Grammichele dibahagikan kepada enam sektor dan enam jalan raya yang menghubungkan kepada dataran utama yang juga berbentuk heksagon.

Banyak kawasan kecemasan dicipta di bandar ini supaya penduduknya dapat berkumpul sekiranya berlaku sebarang malapetaka atau bencana. Bentuk heksagon bandar ini direka dengan ukuran yang sama besar dan dihubungkan dengan rakaian jalan sepusat geometrik di sekitar dataran utama yang dikenali sebagai Prince Carafa Square.

Di luar kawasan utama berbentuk heksagon itu, empat lagi daerah berbentuk segi empat tepat telah dibina. Salah satu daripada daerah ini sepatutnya mempunyai Istana Putera tetapi ianya tidak pernah dibina sehingga hari ini.

Penulis tentang perancangan bandar heksagon iaitu Eran Ben-Joseph dan David Gorgon berkata, rekaan bandar sebegini amat jarang berlaku pada hari ini. Ini kerana ia memerlukan kepelbagaian ideologi, teori dan kaedah yang betul.

Pembinaan bandar Grammichele ini berjaya menarik perhatian ramai perancang bandar dan arkitek pada awal abad ke-20 tetapi tiada siapa yang berjaya membina reka bentuk dalam skala sebesar ini.

Seorang ahli arkitek dan sejarah New York iaitu Charles Lamb mendakwa bahawa pelan bandar heksagonal ini adalah penyelesaian praktikal dan artistik terhadap masalah-masalah yang dihadapi oleh bandar moden.

Lamb juga mendakwa sistem sedemikian bukan sahaja membolehkan penciptaan gaya Eropah yang indah tetapi juga membolehkan pertumbuhan yang terancang dan kehidupan yang lebih sihat.

Rudolf Mueller, seorang jurutera Australia pula menegaskan bahawa susun atur bandar heksagon akan membawa kepada penjimatan jangka masa panjang dalam saliran air serta sistem pembentungan.

Pili bomba dan sumber air dapat dibekalkan untuk lebih banyak bagunan dan garis servis yang lebih pendek dapar diletakkan antara sesalur dan bangunan.

Arkitek Amerika, Arthur C. Comey pula membayangkan seluruh kawasan yang dilindungi dengan bandar-bandar heksagon kecil yang bersambung antara satu sama lain dan berkaitan dengan kawasan metropolitan utama akan mewujudkan peta sel-sel heksagon yang indah.

Walau bagaimanapun, kemelut Perang Dunia Kedua telah mengakhiri perancangan bandar heksagon di tempat lain selepas Bandar Grammichele. Secara praktikalnya, blok-blok bangunan heksagon adalah terlalu susah untuk menjadi penyelesaian yang boleh dilaksanakan.

Eran Ben-Joseph mempersoalkan tentang bagaimanakah nombor rumah dan jalan-jalan di bandar heksagon akan diberikan. Ianya mungkin akan menjadi sangat sukar bagi orang asing yang datang untuk memandu arah di jalan-jalan Heksagonopolis.

Selain itu juga, pemaju dan pembeli rumah tidak berapa suka dengan reka bentuk rumah yang hampir sama di setiap bandar yang kelihatan canggung. Dia akhirnya menyimpulkan bahawa perancangan bandar heksagonal adalah konsep yang hanya berfungsi secara teori sahaja tetapi tidak secara praktikal.


Tips Berhadapan Dengan 6 Haiwan Liar Ketika Mengembara Atau Melancong

Situasi dikelilingi oleh ikan jerung dan diserang buaya adalah perkara biasa bagi pengembara berjiwa kental. Namun dalam situasi di mana kita ditenung oleh seekor singa, kebanyakan daripada kita mungkin akan pengsan, atau lari.

Tahukah anda, kedua-dua perkara ini adalah reaksi yang paling teruk boleh dilakukan. Jadi bagaimana anda perlu bertindak balas? iluminasi.com kongsikan 8 tips berhadapan dengan haiwan liar ketika melancong.

Ini berdasarkan perkongsian 2 pengembara yang mempunyai pengalaman sendiri dikesan dan diserang oleh beberapa haiwan paling dahsyat di dunia, iaitu Levison Wood dan Michelle Jana Chan.

Lewison Wood adalah pengembara dan penulis buku yang telah menjelajah ke lebih daripada 100 buah negara. Beliau telah sampai ke Nil, Himalaya dan menjelajah Amerika serta yang terbaru dari Rusia ke Iran.

Lewison pernah berhadapan dengan situasi yang boleh membawa maut di mana pengembaraannya kerap kali berhadapan dengan haiwan ganas seperti buaya, badak sumbu, gorila dan ular berbisa.

Michelle Jana Chan merupakan seorang penyampai BBC, wartawan dan penulis pengembara yang menerima anugerah. Beliau pernah berenang merentasi selat Bosphorus, mendaki Gunung Gulap Kangri di India dan banyak lagi.

Beliau juga mengfilemkan pelbagai dokumentari tentang haiwan liar dengan babak-babak menakutkan seperti berhadapan dengan jerung, badak sumbu dan kalajengking berbisa.

Buaya Nil adalah salah satu daripada haiwan yang paling dahsyat dan paling ditakuti di Afrika. Haiwan ini boleh mencapai panjang maksimum 6 meter dan bertanggungjawab ke atas beratus-ratus kehilangan dan kematian manusia setiap tahun.

Dalam buku Lewison Wood, "Walking the Nile", beliau menceritakan tentang seorang lelaki yang ditemui di sebuah perkampungan nelayan kecil di Sudan Selatan, Sirillo dari suku Mundari, yang memberitahu bahawa adiknya telah dimakan buaya pada jam 11 pagi hari yang sama.

"Melakukan perkara harian seperti berjalan di Nil, anda perlu berhati-hati, walaupun untuk mengambil air atau mandi. Buaya adalah haiwan yang sangat kuat nalurinya namun ia akan menyerang selepas melihat anda untuk tempoh beberapa hari," kata Lewison.

Lewison memberitahu beliau pernah dikerumuni buaya di laluan sempit di antara hutan dan sungai. Ketika berjalan, dia berbuat bising dan tiba-tiba semua buaya menghala ke arahnya untuk masuk ke dalam air.

Menurut Lewison lagi, jangan pergi ke lubang air atau sungai yang diketahui penuh dengan buaya. Ambil air daripada tempat yang mana biasanya tidak menjadi tempat minum haiwan ganas.

Haiwan yang paling berbahaya di Nil adalah badak air kerana haiwan ini membunuh lebih ramai daripada haiwan lain.

Di Afrika, badak air adalah pembunuh manusia terbesar, malah lebih banyak daripada singa. Lewison hampir maut diserang oleh seekor badak air yang marah kerana beliau dan kumpulannya secara tak sengaja mengganggu haiwan tersebut.

"Tempat paling bahaya di Afrika adalah di antara badak air dengan air. Ketika anda berjalan, jika badak air ingin masuk ke dalam air, terutamanya jika ia mempunyai anak, ia akan menghala terus ke arah anda. Dan haiwan ini boleh berlari sepantas kuda," jelas Lewison.

Untuk mempertahankan diri daripada badak air, anda perlu memanjat pokok atau halang dengan sesuatu yang tidak boleh dicapai haiwan ini. Tak kisahlah sama ada tembok atau apa-apa, kerana haiwan ini mampu mengejar anda.

Seperti badak air, anda dinasihatkan untuk bersembunyi di belakang tembok atau memanjat pokok jika diserang badak sumbu kerana haiwan ini mempunyai penglihatan yang kurang baik dan anda mempunyai peluang baik untuk menyelamatkan diri.

Perkara ini dipersetujui oleh Michelle melalui pengalamannya. Ketika melakukan penggambaran untuk BBC di Namibia, beliau dan kumpulannya terserempak dengan 2 ekor ibu badak dan 2 anaknya. Tiba-tiba, badak-badak tersebut menyerang.

"Kami melarikan diri ke arah yang berlainan, kerana tiada tempat untuk bersembunyi dan tiada kenderaan untuk kami naik," jelas Michelle.

Anda perlu melakukan sebaliknya jika berhadapan dengan gorila. Lewison Woods memberitahu bahawa tak kira apa pun yang berlaku, anda tak sepatutnya lari jika berhadapan dengan gorila.

"Seekor gorila silverback datang dan menepuk-nepuk dadanya. Saya lakukan apa yang diberitahu. Apabila saya lihat ke belakang, kumpulan saya telah melarikan diri!".

Apa yang perlu dilakukan adalah anda perlu berkelakuan seperti gorila kerana gorila bertindakbalas terhadap hierarki sosial.

Berhadapan dengan gorila, segalanya perlu dilakukan dengan menunduk. Jangan pandang mata gorila, jangan berundur dan jangan lari.

Apa pun yang anda lakukan, mata anda harus memandang ke tanah kerana gorila akan melayan anda seperti dari kalangannya.

Pakar menasihatkan bahawa mereka yang menghadapi serangan jerung harus berusaha untuk tidak panik dan tidak berpura-pura mati.

Sebaliknya, cuba untuk bersembunyi di belakang sesuatu objek padat atau gunakan senjata jika ada. Jika keadaan benar-benar di luar kawalan, cuba untuk tumbuk jerung tersebut di bahagian hidung atau cakar mukanya.

Michelle menceritakan pengalamannya berhadapan dengan jerung di mana beliau tidak mengetahui cara untuk mengatasinya.

"Dalam kepala saya berfikiran untuk berenang sepantas mungkin, tetapi ia kedengaran seperti gila. Jadi saya kekal di situ untuk beberapa minit. Kemudian, dengan masih memakai topeng dan masih melihat ke arah jerung tersebut, saya mula berundur ke belakang. Akhirnya, jerung tersebut hilang dari pandangan saya," kata Michelle.

Singa adalah spesis kucing besar yang paling malas menghabiskan sehingga 20 jam sehari untuk tidur. Tetapi ia juga sangat pantas berlari, memburu dalam kumpulan dan bertanggungjawab membunuh 250 manusia setiap tahun.

"Singa sangat besar, dan ia akan mengejar anda jika anda lari. Jadi anda perlu lawan rasa takut untuk tidak lari kerana sebaik sahaja anda membelakangkannya, singa akan mengejar anda," kata Lewison.

Apa yang harus dilakukan adalah berjalan ke belakang perlahan-lahan, buat bunyi bising dan bukakan badan anda supaya kelihatan besar.


5 Negara Paling Terkenal Dengan Hukuman Mati

Masih banyak negara pada hari ini mempunyai pandangan bahawa sesetengah jenayah hanya boleh ditebus dengan kematian. Hukuman mati telah lama dilaksanakan namun sesetengah negara tidak lagi melaksanakannya.

Terdapat juga negara yang kelihatan seperti gemar untuk menjatuhkan hukuman mati. Malah ada yang sewenang-wenangnya menggunakan kuasa pemerintahan bagi tujuan ini.

Iraq menjatuhkan hukuman mati terhadap sekurang-kurangnya 125 orang pada tahun 2017.

Dan walaupun hukuman mati secara besar-besaran dan lesapnya rejim Saddam Hussein adalah perkara lepas, namun negara ini masih meneruskan hukuman mati.

Skop jenayah yang tertakluk kepada hukuman mati menjadi semakin luas selama 20 tahun kebelakangan ini dan beberapa pemerhati telah menuduh Iraq dengan dasar "pembersihan penjara", iaitu menggunakan hukuman mati untuk membersihkan penjara dari ribuan tahanan.

Hukuman mati di Iraq boleh dilaksanakan dengan sangat cepat terutamanya jika jenayah yang disyaki adalah cukup berat.

Seorang wanita berusia 42 tahun tanpa penasihat undang-undang dibicarakan pada tahun 2018 dan hanya diberikan 2 minit untuk mempertahankan dirinya sebelum dihukum mati dengan tali gantung.

Wanita tersebut disyaki terlibat dengan ISIS dan hakim tersebut hanya mengambil masa 2 jam untuk membicarakan dan menjatuhkan hukuman mati terhadap 14 wanita.

Arab Saudi melaksanakan hukuman mai terhadap 146 orang pada 2017 dan tidak menunjukkan tanda-tanda untuk menghentikannya.

Amnesty International menganggarkan bahawa pada awal tahun 2018, Arab Saudi berada pada tahap pelaksanaan hukuman mati dalam setiap dua hari. Selama 4 bulan pertama tahun 2018, negara ini memenggal kepala 48 pesalah .

Arab Saudi adalah satu-satunya negara yang masih menjalankan hukuman pancung di khalayak ramai. Antara kesalahan dan jenayah orang yang dijatuhi hukuman mati termasuklah rompakan, dadah, rompakan bersenjata dan juga berzina.

Iran boleh dikatakan sebagai sebuah negara yang "sangat gembira" dengan pelaksanaan hukuman mati, dengan lebih daripada 500 hukuman mati pada 2017 sahaja yang menyumbang kepada  51% daripada hukuman mati di dunia.

Negara ini lebih suka hukuman gantung sebagai kaedah pelaksanaan utamanya, dan Amnesty International melaporkan bahawa aspek hukuman yang paling malang tentang hukuman mati Iran adalah ia dapat diterapkan khususnya terhadap warga belia.

Pesalah remaja seusia 9 tahun bagi perempuan dan 15 tahun bagi lelaki boleh dijatuhi hukuman mati dan Iran tidak mempunyai masalah untuk mempraktikannya.

Di antara tahun 2005 dan 2015, sekurang-kurangnya 73 pesalah muda berhadapan dengan tali gantung dan Iran tidak menunjukkan sebarang niat untuk mengubah dasar ini.

Ketika ini, PBB menganggarkan bahawa sekurang-kurangnya 160 rakyat Iran yang berusia di bawah 18 tahun ketika didakwa di atas jenayah yang dilakukan, sedang menunggu masa untuk dihukum mati.

Tidak ada orang yang mengetahui dengan tepat berapa ramai rakyat Korea Utara dihukum mati setiap tahun tetapi mungkin anggaran yang paling hampir adalah "ramai".

Namun, perkara ini lebih menyeramkan apabila anda tidak hanya fokus kepada jumlah mereka yang dihukum mati, tetapi juga kepada cara hukuman dilaksanakan.

Walaupun negara ini secara teknikalnya menyenaraikan kaedah tali gantung dan menembak sebagai cara paling umum, namun undang-undang Korea Utara membenarkan hampir semua cara asalkan ia membunuh.

Walaupun kebanyakan hukuman mati di Korea Utara tidak diketahui dunia luar, namun negara ini terkenal dengan hukuman mati di khalayak umum.

Banduan yang melarikan diri telah melaporkan bahawa sesebuah penjara boleh melaksanakan sehingga 20 hukuman mati setiap tahun untuk menjadi contoh kepada orang lain.

Apabila bercakap mengenai rakyat China yang dihukum mati, laporan Amnesty International mengenai hukuman mati sudah berputus asa terhadap angka dan hanya meletakkan simbol "+".

Ini adalah kerana pelaksanaan hukuman mati di China sangat bergantung pada hukuman rahsia, pengakuan paksa dan perkara-perkara lain yang menimbulkan beberapa persoalan serius mengenai keadaan sistem keadilan negara.

Sesetengah laporan juga menunjukkan bahawa pebgambilan organ juga mungkin berlaku.

China mengklasifikasikan hukuman mati sebagai rahsia negara. Mereka tidak mendedahkan nama-nama pesalah yang dihukum mati dan dengan ini pihak luar tidak dapat untuk menganggarkan jumlah dengan tepat.

Malah, ahli keluarga pesalah juga hanya mengetahui tentang hukuman ini setelah ia dilaksanakan.

Anggaran sangat konservatif mengatakan bahawa China melaksanakan hukuman mati terhadap kira-kira 2,000 orang setiap tahun, dan jumlah sebenar mungkin lebih tinggi.

Hanya satu perkara yang pasti, iaitu negara ini membunuh lebih ramai orang setiap tahun, berbanding gabungan negara-negara lain di seluruh dunia.


Sejarah Sukan Tinju Dan Kisah Perlawanan Tinju Paling Lama di Dunia (110 Pusingan)

Menurut Encyclopedia Britannica, tinju moden merangkumi 12 peraturan yang membuatkan sukan ini lebih logik dan lebih berperikemanusiaan. Peraturan itu ditulis oleh John Graham Chambers yang berasal dari London dan diterbitkan oleh John Sholto Douglas, Marquess of Queensberry yang kesembilan pada tahun 1867.

Peraturan yang dinamakan sebagai "Peraturan Queensberry" itu masih dikuatkuasakan sehingga hari ini di mana salah satunya membatasi setiap pusingan hanya berlangsung selama tiga minit sahaja dengan rehat selama satu minit antara setiap pusingan.

Rekod sukan tinju terawal yang telah ditemui ialah pada salah satu arca Sumeria purba dari Mesopotamia yang menunjukkan peninju bertarung dengan tangan kosong sambil diperhatikan penonton.

Pertarungan tinju menggunakan sarung tinju muncul pada 1500 hingga 1400 SM daripada penemuan hasil lukisan puak Minoan yang dijumpai di Kepulauan Yunani Purba Crete. Sukan Olimpik purba ke-23 pada tahun 668 SM telah menetapkan peraturan pertama untuk penggunaan sarung tinju.

Akan tetapi, tinju semasa zaman Yunani purba tidak mempunyai kategori berat badan atau berapa pusingan ianya dimainkan. Ketika itu para peninju akan bertarung sehingga salah seorang menyerah kalah atau terbunuh.

Ketika tinju diperkenalkan pada penduduk Rom pada tahun 393 Masihi, sarung tinju telah diubah menjadi alat seperti buku lima supaya menjadikan pertarungan itu penuh dengan darah seperti mana yang disukai oleh penonton di sana pada waktu itu. Akan tetapi, cara pertarungan ini diharamkan di banyak bahagian lain di Eropah.

Setelah kejatuhan Empayar Rom, tinju kembali menjadi popular di Eropah sekitar kurun ke-12. Pada awal abad ke-16, sukan tinju menggunakan tangan kosong menjadi terkenal di Britain.

Pada 6 Januari 1681, Duke of Albemarle yang kedua iaitu Christopher Monck telah mengatur pertandingan tinju antara penjual dagingnya dan pembantu peribadinya. Tiada sebarang peraturan yang ditetapkan dan kedua-dua peninju itu menggunakan hantukan kepala, mencekik, mencucuk mata, menendang dan menggigit. Akhirnya pertandingan itu dimenangi oleh penjual daging.

Pada tahun 1743 pula, seorang peninju bernama Jack Broughton telah memperkenalkan "Peraturan Broughton" dalam percubaannya untuk mengelakkan sebarang kematian dalam gelanggang tinju.

James J. Corbett vs John L. Sullivan - Pertarungan tinju moden pertama

Peraturan itu memberikan masa 30 saat kepada peninju yang jatuh akibat tumbukan K.O untuk bangun semula dan juga peraturan tidak boleh memukul pihak lawan di bahagian pinggang ke bawah.

Pada tahun 1882, tinju menggunakan tangan kosong telah diharamkan sama sekali. Pertandingan tinju moden yang pertama telah diadakan di Pelican Athletic Club di New Orleans pada tahun 1892 ketika "Gentleman Jim" Corbett mengalahkan John Lawrence Sullivan dalam pertarungan kelas berat.

Setahun selepas pertandingan tinju moden pertama diadakan, sejarah mencatatkan pula pertandingan tinju paling lama dalam dunia. Pada 6 April 1893, Andy Bowen dan Jack Burke telah bertarung dalam pertandingan yang diadakan di Olympic Club di New Orleans, Louisiana.

Pertarungan itu telah berlangsung dalam 110 pusingan dan memakan masa selama tujuh jam dan 19 minit, bermula dari 9.00 malam hingga awal pagi pada hari berikutnya.

Hadiah yang ditawarkan ialah Kejohanan Lightweight Selatan dan wang tunai berjumlah USD 2,500. Burke adalah peninju pilihan pada awal pertandingan itu dengan memenangi 25 pusingan pertama tetapi "Iron Bowen" enggan menyerah kalah.

Bowen berjaya memberi pukulan K.O kepada Burke di pusingan ke-25 tetapi loceng telah berbunyi sebelum pukulan itu diambil kira. Pada satu ketika, kedua-dua tangan Burke telah longloi dan kedua-dua peninju itu begitu penat sehingga bakat yang dimiliki mereka sudah tidak digunakan lagi.

Kebanyakan penonton yang hadir telah meninggalkan pertarungan itu pada waktu tengah malam manakala mereka yang masih ada di situ ada yang tertidur di kerusi masing-masing.

Menjelang pusingan ke-108, tiada satu tumbukan pun yang dilepaskan. Kedua-dua peninju hanya berpusing-pusing di dalam gelanggang. Pada pusingan ke-110, pengadil perlawanan iaitu John Duffy telah menghentikan pertarungan itu dengan mengumumkan keputusan seri bagi kedua-dua peninju dan membahagikan hadiah sama rata antara mereka.

Tinju telah kini bernilai ratusan juta ringgit, terima kasih kepada para atlet terhebat yang berjaya menaikkan dan mempopularkan sukan ini seperti Joe Frazier, George Foreman, Sugar Ray Robinson, Evander Holyfield, Rocky Marciano, Mike Tyson dan Muhammad Ali yang dianggap sebagai peninju terhebat sepanjang masa.

Pada tahun 1927, pertarungan antara Jack Dempsey dan Gene Tunney berjaya mengutip lebih daripada USD 2.7 juta tanpa bantuan daripada kutipan televisyen. Dalam keputusan yang penuh kontroversi, Tunney menang dalam pertarungan terakhir yang disertai Dempsey itu.

Pada 2015, pertarungan antara Floyd Mayweather dan Manny Pacquiao berjaya mengutip bayaran yang begitu tinggi sehingga kedua-dua petarung menerima bayaran lebih daripada USD 100 juta seorang.

Pertarungan itu berlangsung selama 12 pusingan dengan Mayweather diisytiharkan sebagai pemenang. Kini, sukan ini semakin dikenali dan diminati melalui beberapa filem-filem tinju seperti siri Rocky yang dimainkan oleh Sylvester Stallone.


Kerana Tidak Vaksin Anak, Ibu Bapa Ini Terpaksa Tanggung RM3.32 Juta Kos Rawatan

Pada tahun 2017, seorang kanak-kanak berusia 6 tahun bermain di kawasan ladang sekitar rumahnya. Leka berseronok, dahinya tercalar dan luka namun budak itu meneruskan aktivitinya. Pulang ke rumah, ibu bapanya memeriksa luka tersebut, menyapu ubat dan merumuskan itu hanya luka biasa.

Bagaimanapun enam hari kemudiannya, kanak-kanak itu mula mengalami simptom-simptom ganjil; rahangnya sukar untuk dibuka, dia mengalami kesukaran bernafas dan ototnya mula hilang kawalan.

Kanak-kanak itu dibawa ke Oregon Health and Science University untuk diperiksa dan didapati mengidap penyakit kancing gigi (tetanus) - kes pertama yang dilaporkan berlaku dalam tempoh 30 tahun di Oregon.

Dianggarkan setiap tahun, sebanyak 1 juta kes tetanus berlaku di seluruh dunia dengan kadar kematian setinggi 300,000 ke 500,000 bagi mereka yang diserang penyakit itu. Bagi negara seperti kita di mana program pemvaksinan kanak-kanak dilakukan dengan rapi, masalah serangan kancing gigi jarang menyerang kanak-kanak dengan majoriti kes dilaporkan melibatkan individu sudah berusia, orang asal dan juga pekerja migran.

Serangan tetanus boleh dikatakan sangat jarang berlaku sehinggakan majoriti doktor di negara kita tidak berpengalaman merawat penyakit ini, sehingga mampu menyebabkan kesilapan dilakukan semasa proses diagnosis. Walaupun sudah mempunyai pengalaman lama, pakar-pakar perubatan negara kita tidak mempunyai kemahiran dalam menguruskan penyakit kancing gigi sekiranya berlaku.

Apa yang membuatkan kancing gigi berbahaya adalah kehilangan kawalan individu terhadap otot di sekitar rahang, akibat jangkitan bakteria yang bernama clostridium tetani atau C.tetani. Bakteria ini boleh ditemui dalam tinggalan najis manusia atau haiwan yang akan masuk ke dalam tubuh menerusi luka yang terdedah.

Selepas berjaya menyusup masuk, C.tetani akan merembeskan bahan beracun neurotoxin dari jenis tetanospasmin yang akan mengganggu hubungan otot dengan saraf di tulang belakang. Ini akan menyebabkan seseorang merasa sukar untuk mengawal gerakan otot dan tulangnya dan mengganggu sistem saraf genap 8 hari selepas seseorang individu dijangkiti bakteria tersebut.

Di negara kita, walaupun pemvaksinan telah berjaya dilakukan, jumlah kes kancing gigi masih berlaku dengan 186 kes dilaporkan dalam tempoh 2010 hingga 2013. 23 daripada mereka meninggal dunia.

Kanak-kanak itu semasa dimasukkan ke hospital masih sedar, cuma dia tidak berjaya membuka rahangnya. Bagaimanapun, masalah pernafasan yang dia hadapi disebabkan pengecutan paru-paru menyukarkan dia bernafas, memaksa pakar menebuk dadanya bagi membolehkan udara disalurkan dengan lebih baik. Vaksin anti tetanus dan juga vaksin DTaP diberikan pada beliau.

Tubuh kecil itu seakan-akan ditarik-tarik bila berlakunya serangan, menggeletar dan mengerekot, namun teriakan tidak kedengaran kerana rahangnya yang menggetap dengan rapat. Demam panas menyerangnya setiap hari ekoran serangan bakteria. Bagi menenangkan otot kanak-kanak itu, doktor mengambil jalan memberikan dia dadah yang dapat meredakan aktiviti ototnya.

Begitulah rutin yang dilalui kanak-kanak malang dirawat selama 57 hari di hospital dengan 47 hari daripadanya, di unit rawatan rapi. Bagi mereka yang bertanggungjawab merawat kanak-kanak itu, kesakitan yang dialami kanak-kanak itu merupakan satu pengalaman ngeri yang sangat sukar untuk dilupakan.

Pada hari ke 57, kanak-kanak itu disahkan selamat untuk keluar namun harus ditempatkan buat sementara di pusat pemulihan bagi membolehkan dia melatih kembali ototnya yang sudah hilang upaya untuk berfungsi. Pada hari pertama dia dibenarkan keluar hospital, kanak-kanak itu tidak boleh berjalan lebih 6 meter dan hanya selepas sebulan menjalani fisioterapi - dia kembali aktif seperti sebelumnya.

Yang lebih memilukan, bil perubatan yang perlu ditanggung ibu bapanya semua sekali berjumlah $811,929 atau RM3.32 juta keseluruhannya. Tidak dilaporkan bagaimana mereka berjaya melunaskan bayaran tersebut tetapi apa yang telah dilalui mereka, seharusnya menjadi pengajaran kepada kita juga.

Ibu bapa harus sedar - masa depan anak anda, ada dalam tangan anda.

Nota : Semua gambar dalam artikel ini hanyalah sekadar hiasan, tidak berkait dengan kes yang dinyatakan dalam tulisan.


Sejarah dan Identiti Sebenar "Raja" Dalam Permainan Daun Terup

Wajah raja-raja dalam pek standard daun terup mungkin kelihatan direka secara rawak atau 'anonymous'. Namun, menurut Persatuan Permainan Kad Antarabangsa di Perancis, wajah-wajah monarki yang dilukis pada daun terup pada suatu masa dahulu pernah menggambarkan beberapa pemerintah paling terkenal dalam sejarah.

Permainan daun terup ini telah melalui banyak perubahan reka bentuk selama ratusan tahun yang lalu sejak ia mula diperkenalkan. Pada kurun ke-17, empat raja yang terdapat dalam dek daun terup itu diberi nama dan identiti yang mencerminkan kepentingan dan kemegahan monarki Perancis ketika itu.

Raja-raja Perancis ketika itu mahu menonjolkan diri mereka sebagai pewaris kepada raja-raja kuno yang terkenal pada masa dahulu. Sebagai hasilnya, raja-raja yang terdapat dalam set daun terup itu mewakili beberapa pemimpin yang paling ikonik dalam sejarah iaitu Charlemagne, David, Caesar dan Alexander.

Charlemagne yang juga dikenali sebagai Charles the Great atau Charles I merupakan King of Frank dari tahun 768, King of the Lombard dari tahun 774 dan Maharaja Rom daripada tahun 800. Dia telah menyatukan kebanyakan wilayah Eropah barat dan Eropah tengah semasa Awal Zaman Pertengahan .

Manakala David pula digambarkan dalam kitab Injil sebagai raja kedua kerajaan Israel dan Judah selepas Saul dan Ish-bosheth. Dalam Islam pula, kita percaya David adalah Nabi Daud AS iaitu bapa kepada Nabi Sulaiman AS.

Gaius Julius Caesar pula adalah seorang ahli politik, jeneral tentera, ahli sejarah terkenal dan pemerintah yang memainkan peranan penting dalam peralihan Republik Rom kepada Empayar Rom.

Yang terakhir ialah Alexander III of Macedon atau lebih dikenali sebagai Alexander the Great. Dia adalah pemerintah Yunani kuno yang berjaya mengalahkan Parsi dan menakluk tanah jajahan sejauh India.

Namun, asal-usul kad permainan daun terup seperti mana yang kita kenali hari ini agak kabur. Menurut ahli sejarah Joseph Needham, kad permainan ini mula muncul ketika Dinasti Tang di China pada kurun ke-9 Masihi. Walau bagaimanapun, kad permainan awal ini tidak mempunyai susunan angka dan simbol.

Adalah dipercayai bahawa lukisan raja-raja mula muncul dalam kad permainan daun terup yang dihasilkan di India atau Parsi. Ia kemudiannya dibawa ke Eropah melalui Semenanjung Iberia, satu daerah pergunungan yang merangkumi Sepanyol dan Portugal pada Zaman Pertengahan.

Ramai ahli sejarah yakin bahawa kad permainan ini muncul di Eropah pada hujung Zaman Pertengahan iaitu pada penghujung abad ke-14. Pada ketika itu, kad permainan yang wujud di Itali, Perancis dan Sepanyol mempunyai tulisan keagamaan oleh pendeta. Ia biasanya mengandungi larangan perjudian atau permainan yang menggunakan dadu.

Ketika itu, reka bentuk kad permainan juga berbeza-beza walaupun terdapat beberapa unsur biasa yang dikekalkan sehingga hari ini. Menurut Persatuan Permainan Kad Antarabangsa, variasi kad permainan ketika itu mempunyai gabungan kad bernombor dan tiga atau empat jenis kad bergambar yang mewakili Raja, Ratu, Kesatria dan Badut.

Variasi itu kemudian dibahagikan pula mengikut set susunan simbol berbeza seperti cawan, duit syiling, pedang dan tongkat. Tidak lama selepas itu, kad permainan daun terup ini menjadi sangat popular di seluruh Eropah dan para pengeluar mula bereksperimen dengan cara yang lebih baik untuk memperkemaskan produksi mereka.

Ketika inilah variasi serantau mula dikembangkan. Setiap kawasan yang berbeza mula menyeragamkan ikonografi yang dikaitkan dengan kad mereka. Sebagai contoh, Jerman membuang kad Ratu dan simbol asal digantikan dengan Loceng, Hati, Daun dan Kacang Oak.

Pengeluar kad permainan Perancis kemudian mempelajari teknik baru untuk mengasilkan kad yang lebih efisyen dan rekaan itu mula menguasai Eropah. Mereka memperkenalkan semula Ratu dan mengekalkan beberapa ikon rekaan Jerman dan mengubah beberapa simbol seperti mana yang kita kenali hari itu iaitu Hati (Heart) Sped (Spade), Kelab (Club) dan Berlian (Diamond).

Walau bagaimanapun, pereka Perancis benar-benar inovatif apabila memberikan nama kad menggunakan pemerintah terkenal dalam sejarah. Bermula dari kurun ke-16, mereka akhirnya mencapai kata sepakat untuk menggunakan empat tokoh penting dalam kad permainan daun terup.

Charlemagne dikenalpasti sebagai Raja Hati (King of Heart) kerana berjaya menyatukan sebahagian besar Eropah dan membina Empayar Carolingian. Ia juga bagi memperingati keturunan dirajanya yang bertahan buat satu jangka masa yang panjang.

David pula adalah Raja Sped (King of Spade) yang mewakili kemenangan orang-orang benar ke atas musuh yang lebih kuat. Manakala Julius Ceasar, pahlawan Rom dan penakluk Gaul pula mewakili Raja Berlian (King of Diamond). Yang terakhir ialah Alexander the Great, pemimpin Yunani kuno yang mewakili Raja Kelab (King of Club).

Menjelang akhir abad ke-18, para revolusioner Perancis mula tidak bersetuju mengenai penggunaan monarki dan pemerintah dalam reka bentuk kad permainan daun terup. Mereka mula memperkenalkan simbol neutral dan imej yang tidak memuliakan mana-mana keturunan diraja.

Akibatnya, amalan menggunakan nama-nama raja terdahulu dalam kad permainan daun terup terus dilupakan pada awal abad ke-19. Walaupun masih terdapat lukisan raja-raja dalam daun terup yang dimainkan pada hari ini tetapi ia tidak mempunyai hubungan sejarah dengan pemerintah terdahulu.


5 Pantang Larang Melayu Yang Berasal Dari Masyarakat Hindu

Sebelum kedatangan Islam ke Tanah Melayu, agama Hindu merupakan agama yang paling ramai mengikutinya.

Bagaimanapun, pilihan pemimpin masyarakat Melayu memeluk Islam ekoran kedatangan Islam ke sini, menjadikan negara kita sangat mirip dengan Islam beratus tahun lamanya.

Walaupun sudah sekian lama Islam bertapak, kesan pengaruh agama Hindu tetap boleh dikatakan sebati di kalangan masyarakat kita. Ini dapat dilihat daripada beberapa 'pantang-larang' yang diajarkan ibu bapa kita kepada kita khasnya generasi kanak-kanak 70-an hingga 90-an.

Sedangkan pantang larang itu sebenarnya datang daripada ajaran agama Hindu. Berikut adalah lima pantang larang agama Hindu paling popular mungkin masih diamalkan di negara kita.

Pasti anda pernah mendengar rasa terkiat atau sengal-sengal pada mata, seolah menandakan sesuatu petanda?

Sekiranya sengal berlaku pada mata kanan, dikatakan anda bakal bernasib baik, sementara mata kiri pula menandakan sebaliknya.

Di dalam kitab-kitab Hindu, memang banyak kali disebut berkenaan tindak balas semulajadi tubuh ini. Bagaimanapun, pemahamannya berbeza-beza mengikut kisah yang disampaikan.

Ada yang menyebut mata kiri sengal menandakan nasib baik, bagaimanapun lebih banyak yang mengkiaskan mata kanan sebagai bernasib baik.

Kitab tertua masyarakat Hindu, Puranas menyentuh berkenaan isu ini dalam kisah yang berkisar di antara dua adik beradik bernama Yudhishthira dengan Bhima, yang resah menantikan kepulangan adik ketiga mereka Arjuna.

Dalam kisah itu, Yudhishthira menyifatkan rasa sengal pada mata kiri sebagai petanda buruk.

Sekiranya anda generasi kanak-kanak 80-an atau 90-an, anda pasti pernah ditegur pantang larang ini.

Kita faham tujuannya apa kerana menyapu pada waktu senja menyukarkan kita melakukannya dengan sempurna dek cuaca gelap. Bagaimanapun, dari mana asal-usulnya pantang ini?

Masyarakat Hindu percaya Dewi Lakshmi iaitu dewi yang menjaga kekayaan dan kecantikan penganut Hindu tidak menggemari tindakan itu. Kepercayaan mereka, Dewi Lakshmi tidak akan singgah di dalam rumah disebabkan habuk dan sampah yang sedang disapu semasa senja.

Kenapa kucing hitam menjadi mangsa petanda buruk? Apa salah mereka dilahirkan berbulu hitam? Nak tahu kenapa kucing hitam dikaitkan dengan nasib malang akan menimpa seseorang?

Warna hitam berkait rapat dengan Dewa Shani Bhagwan, dewa berkulit hitam yang dipercayai mampu meramal nasib malang yang boleh menimpa seseorang. Oleh kerana itu, masyarakat Hindu percaya seandainya kucing berwarna hitam melintas di depan mereka - itu seakan menandakan petunjuk yang dikurniakan oleh Dewa Shani untuk mereka berhati-hati.

Bagi mengelakkan nasib malang menimpa, penganut Hindu akan membiarkan orang lain lalu di depan mereka bagi 'memindahkan' nasib itu pada orang tersebut. Masih ada di antara pembaca Iluminasi mengamalkan kepercayaan ini?

Kita dinasihat untuk tidak melihat gerhana matahari secara terus disebabkan cahaya yang terhasil semasa fenomena itu, mampu menyebabkan masalah penglihatan pada kita.

Kepercayaan orang Hindu zaman dahulu pula percaya kejadian gerhana matahari sebenarnya berkait Rahu, makhluk bertaraf Asura separa manusia separa dewa yang disumpah kerana cuba mencuri cecair nektar yang membolehkan peminumnya hidup selama-lamanya.

Rahu ditangkap Dewa Visnu ketika sedang menelan nektar tersebut tidak sempat menjadikan keseluruhan badannya bersifat abadi, dengan hanya kepalanya saja berjaya dijadikan badan tanpa mati.

Ekoran itu, Dewa Visnu menyumpah Rahu hilang keseluruhan tubuhnya, kecuali bahagian kepala. Hanya tinggal kepala, Rahu bersumpah akan menelan matahari.

Setiap kali berlaku gerhana, masyarakat Hindu mengaitkan kisah itu dan menganggap Rahu sebenarnya sedang cuba menelan matahari. Setiap percubaan dia pula dianggap akan gagal, kerana Rahu ketiadaan badan yang sempurna, tidak boleh menelan kerana hanya tinggal kepala sahaja.

Pantang larang ini sangat popular di kalangan kanak-kanak 20 ke 30 tahun dahulu. Dikatakan bahawa mereka yang menudingkan jari telunjuk pada pelangi, jarinya itu akan dikudungkan oleh kuasa ghaib.

Apa yang menarik, pantang larang ini tersebar luas sehinggakan banyak budaya masyarakat mengamalkannya khasnya di kawasan Asia Tenggara. Dari mana datangnya kepercayaan ini?

Setakat ini belum ada pihak yang dapat mengesahkan sumber punca pantang-larang ini berikutan kepercayaan yang sangat meluas tentang pelangi dalam pelbagai agama lain, tetapi kami ingin mengaitkannya dengan kepercayaan orang Hindu zaman dahulu yang meletakkan pelangi sebagai sesuatu yang perlu dihormati.

Masyarakat Hindu mempercayai pelangi adalah busur yang digunakan oleh Dewa Indra, dinamakan sebagai 'Indradhanush' atau 'busur Indra'.

Bagi menghormati busur tersebut serta kedudukannya di kalangan para dewa masyarakat Hindu, larangan menuding jari pada pelangi diwarisi mereka kerana perbuatan itu disifatkan tabiat kurang hormat pada busur milik Indra.

Anda ada pendapat lain berkenaan kesemua pantang larang ini atau ada pantang lain yang nak dikongsikan? Sila kongsikan bersama kami dalam ruangan komen.


Tekanan Hidup Susah Di Jepun Buatkan Lelaki Ini Jadi Gigolo No.1 Di Jepun - Kisah Akaya Kunugi

Seorang pemuda Jepun yang sebelum ini hidup secara gelandangan telah mengubah hidupnya dengan menjadi "hos profesional" untuk salah satu kelab terbesar di negara itu.

Akaya Kunugi yang satu ketika dahulu hanya hidup dengan makan mi segera berharga $1, kini berpendapatan lumayan mencecah RM760,000 sebulan.

Sudah tentu anda tak pernah mendengar nama profesion hos profesional kan? Nama lain bagi kerjaya ini adalah, gigolo. Namun, jangan menuduh bukan-bukan dahulu.

Mungkin anda ingin tahu, apakah tugas seorang hos profesional ini? Tugas mereka adalah minum dan berborak dengan pelanggan, terutamanya wanita, di kelab tersebut.

Jadi, apa sebenarnya yang dilakukan oleh mereka adalah mereka harus membuatkan para pelanggan membeli minuman yang dijual di kelab. Lebih mahal harga minuman, lebih tinggi komisen mereka.

Akaya Kunugi dianggap sebagai hos nombor 1 di Acqua Group, salah satu kelab gigolo terbesar dan terpopular di Jepun. Akaya bekerja di cawangan utama syarikat ini di Kabukicho, yang terbesar di negara ini.

Mengimbau kembali bagaimana dia boleh menceburkan diri dalam industri ini, Akaya mendedahkan bagaimana dia hidup berdikari selepas berhenti dari alam persekolahan.

Menurut Akaya, selepas tamat sekolah menengah rendah, dia cuba untuk memasuki sebuah sekolah menengah yang popular pada ketika itu.

Sekolah tersebut terkenal dengan pelajar yang bodoh dan sesiapa sahaja boleh memasukinya hanya dengan menulis nama.

Tetapi, syarat itu pun tidak dilepasi oleh Akaya. Selepas 3 gagal memasuki sekolah tersebut, ibu bapa Akaya menyuruhnya untuk hidup sendiri, membuatkan dia memutuskan untuk bekerja demi menyara hidupnya.

Pekerjaan pertama yang dilakukan oleh Akaya adalah bekerja sebagai pekerja di tapak pembinaan selama 6 bulan. Selepas 6 bulan, Akaya membina sebuah rumah kecil di sebuah taman, menggunakan kotak kadbod.

Walaupun tidak menyambung persekolahan, Akaya faham bahawa kini hidupnya ditentukan sendiri olehnya sepenuhnya. Dengan wang sebanyak RM220, remaja 16 tahun ini berhijrah ke Tokyo untuk meneroka peluang untuk dirinya sendiri.

"Sudah tentu impian saya ketika kecil bukanlah untuk menjadi seorang gigolo. Tetapi saya mempunyai impian yang besar, seperti memiliki sebuah kereta sport, jam mewah dan pakaian berjenama. Saya mengimpikan semua ini," kata Akaya.

Dan tanpa pengetahuannya, Akaya bakal memiliki apa yang diingininya beberapa tahun kemudian.

Walaupun pelbagai cabaran mendatang, Akaya yang masih mudah mengharungi kehidupan dengan keazaman dan kepintaran "street-smart" yang mana tidak diajar di sekolah.

Akaya fikir masak-masak tentang langkah seterusnya dan ke mana hala tujunya, lalu memutuskan untuk menjadi seorang gigolo.

Seperti perniagaan lain, bermula dalam industri kelab ini adalah tempoh yang mencabar bagi Akaya Kunugi.

Pada usia 18 tahun, dia perlu membersihkan kelab itu 2 hingga 3 jam sebelum syifnya bermula, dan sekali lagi membersihkan kelab selepas ia ditutup, kecuali jika dia menjana pulangan sebanyak RM18,500 untuk kelab tersebut setiap malam.

Akaya tidak dibayar secara jam tetapi secara komisen. Jumlah gaji yang diperolehinya adalah sebanyak RM75 sehari selepas ditolak yuran penalti kerana membawa pulangan rendah kepada kelab.

"Sudah tentu ia haram, tetapi saya mempunyai impian. Itu yang buatkan saya kuat," jelas Akaya.

Dan Akaya mula menyedari bahawa kerja keras tak semestinya memberikan pulangan yang lumayan. Dia pernah bekerja begitu keras tetapi mendapat gaji sebanyak RM1,600.

"Bagaimana saya nak hidup? RM600 dibelanjakan untuk bil telefon, saya sewa bilik buatkan semua gaji saya habis. Jadi, saya tak ada duit untuk makan," keluh Akaya Kunagi.

Dan apa yang menyelamatkan hidup Akaya ketika itu adalah mi segera.

Setiap hari Akaya akan ke kedai serbaneka dan membeli mi segera yang berharga RM4. Mi segera tersebut dibahagikan kepada 3 bahagian supaya dia boleh makan 3 kali sehari.

Ketika kemiskinan membuatkan dia sukar untuk mendapatkan pelanggan, Akaya Kunagi menggunakan situasinya buruk tersebut untuk kebaikannya, melalui kejujuran.

Menurut Akaya, jika anda tak ada duit, anda juga tak akan dapat pelanggan.

Dengan itu, Akaya mengubah cara dia mendekati pelanggan dan mula berterus terang tentang dirinya. Dia memberitahu bahawa dia tidak ada wang dan yang paling tidak popular di kelab tersebut.

Dan semakin Akaya menjadi lebih jujur, para pelanggan mula membantunya membuatkan "jualan" nya meningkat.

Sejak itu, kewangan Akaya Kunagi menjadi stabil sehinggakan pernah mendapat pulangan RM760,000 sebulan. Dia mampu memiliki apa sahaja yang diimpikan ketika kecil, termasuklah jam tangan mewah berharga RM410,000.

Akaya memberitahu bahawa setiap hos mempunyai cara tersendiri untuk membuatkan para pelanggan membeli lebih banyak minuman. Sebagai contoh, sesetengah hos akan berpura-pura beralih ke meja lain untuk mendapatkan lebih minuman.

Dan untuk para pelanggan terus mendapatkan perkhidmatan hos ini, mereka harus beli lebih minuman.

Menurut Akaya, pelanggan tetapnya biasanya membelanjakan wang di antara RM1,430 hingga RM143,000 untuknya setiap bulan. Salah seorang daripada mereka adalah gadis berusia 19 tahun yang membelanjakan RM450,000 hanya untuk minum.

Malah, salah seorang daripada pelanggannya menghadiahkan sebuah kereta sport Lamborghini Huracán Performante yang berharga sekitar RM1.5 juta.

Walaupun Akaya Kunugi telah menjadi inspirasi ramai yang segolongan dengannya di Jepun, tetapi dia menggalakkan sesiapa yang ingin menceburi dalam bidang ini agar mencari gaya sendiri.

"Tolong jangan tiru apa yang saya buat. Itu sahaja. Banyak perkara yang saya boleh lepas. Ramai yang ingin menjadi seperti saya tetapi kemudian mereka cuba untuk meniru gigolo lain kerana mereka tak mampu untuk meniru saya. Ia bergantung kepada stail yang sesuai dengan anda. Sukar untuk tiru saya," jelas Akaya Kunugi.

Sudah tentu kami di iluminasi.com tidak menggalakkan pembaca untuk meniru aksi Akaya Kunugi dengan menjadikan hos profesional sebagai kerjaya. Namun apa yang boleh dipelajari adalah semangat untuk mengejar impian itu sangat besar nilainya dan kejujuran mampu membuatkan anda lebih bahagia.